text:
Ngam dottude, eɗen mbaawi wiyde wonde Japoŋ tagiraa ko yerɓude. Japoŋ ko gorwoocol duuɗe hakkunde geec, pawiiɗe e nokku ɗo lare nay leydi mawɗe kawriti. laral Pasifik, laral Amerik-hirnaange, laral Oraasi (Orop-Asi), e laral Pilipiin.
Laral Pasifik ngo ina dirta no feewi feewde hirnaange (fotde 8 cm hitaande kala) ; kanngo heedi les keddiiɗe ɗee. Kala nokku pottital paɗe bayɗo noon ina heewi heewde dille (yerɓo), tee leydi ina heewi fuccitaade ɗoon (wolkaa). Japoŋ nii fawii ɗoon ko e nokku biyeteeɗo «dadol jaynge», sibu ko e dow 450 wolkaa taartiiɗi Pasifik, tuggude Pantagoni haa Alaskaa, tuggi Kamtesatkaa haa Nuwel Selannde.
Ngam dottude, eɗen mbaawi wiyde wonde Japoŋ tagiraa ko yerɓude. Japoŋ ko gorwoocol duuɗe hakkunde geec, pawiiɗe e nokku ɗo lare nay leydi mawɗe kawriti. laral Pasifik, laral Amerik-hirnaange, laral Oraasi (Orop-Asi), e laral Pilipiin.
Laral Pasifik ngo ina dirta no feewi feewde hirnaange (fotde 8 cm hitaande kala) ; kanngo heedi les keddiiɗe ɗee. Kala nokku pottital paɗe bayɗo noon ina heewi heewde dille (yerɓo), tee leydi ina heewi fuccitaade ɗoon (wolkaa). Japoŋ nii fawii ɗoon ko e nokku biyeteeɗo «dadol jaynge», sibu ko e dow 450 wolkaa taartiiɗi Pasifik, tuggude Pantagoni haa Alaskaa, tuggi Kamtesatkaa haa Nuwel Selannde.
Hono yerɓo leydi 11 maaris ngoo doolnude meeɗaa waɗde e Japoŋ (toɓɓe 8,9) ; ɗuum so ƴeewdaama e yerɓo Kobee waɗnoongo ñalnde 16 saawiyee 1995 (toɓɓe 6,9) ina woɗɗondiri. Yerɓo doolnungo waɗnoongo e leydi he ñalnde 15 suwee 1896 (duuɓi 111 hikka) ko toɓɓe 8,5 umminiino wempeƴere ndiyam mawnde, moolanaande (meeteruuji 25 tooweendi), boomi tufnde Sanriku, wari ko ina tolnoo e 22 000 neɗɗo. Haa e oo aljumaa 11, yerɓo ɓurnoongo doolnude waɗnoongo e leydi he waɗnoo ko ñalnde 1 settaambar 1923 (hakkunde 7,9 e 8,3) : ngo bonniino fotde 700 000 hoɗorde e nder diiwanuuji Tokiyoo e Yokohoma, ngo yooɓii fotde 143 000 fittaandu.
E nder ɓetirgal doole yerɓo leydi biyeteengal Richter, so jerɓe leydi ɓurondirii toɓɓere wootere, yeru, heen yerɓo wonii 7, ngoya wonii 8, ina wayi no yay (amplitude) yerɓo 8 ngoo ina sowoo laabi sappo yay yerɓo 7 ngoo, kono semmbe yerɓo 8 ngoo, ina sowoo laabi 30 semmbe yerɓo 7 ! Nii woni semmbe yerɓo toɓɓe 6 tolnondiri ko e semmbe bommbe atomik mo Amerik werlinoo e Hirosimaa (15 ujunere ton TNT) ; semmbe yerɓo toɓɓe 7 tolnotoo ko e 474 ujunere ton TNT ; semmbe yerɓo toɓɓe 8,9 waɗngo jooni ngo, tolnii ko e kalito 336 miliyoŋ ton TNT !
E binndol walla mbiyen e haala, toɓɓe daawirgal Richter alaa ɗo kaaɗi, kono, e ko tabiti, yerɓo leydi meeɗaa ɓurde toɓɓe 9,5 ; woni doole yerɓo leydi waɗnoongo to Sili e hitaande 1960, umminnoongo wempeƴere moolanaande (tsunami). E ko aadoraa, yerɓo leydi fuɗɗotoo tineede ko hedde toɓɓe 3 haa 4 (jerɓe tolniiɗe ɗoo ina mbaɗa fotde laabi teemedde ujunnaaje hitaande kala). Yerɓo leydi ina wiyee doolnii tuggude toɓɓe 6. Tuggi 8 fayi dow, heewaani waɗde (laawol gootol hitaande kala), kono so waɗii heewi ko boomde. E nder ɗiiɗoo duuɓi 10 cakkitiiɗi, musibbaaji tago 13 mbaɗii.
E miijo Nikolai Shapiro, gardiiɗo wiɗto to CNRS , kalfinaaɗo kippu ko fayti e yerɓo leydi to nokku biyeteeɗo Institut de physique du globe de Paris (Duɗal ganndal fisik winndere to Pari), «yerɓooji leydi ɓurɗi bonde ko ɓurɗi ɓallaade nokkuuji koɗaaɗi, wonaa yerɓooji ɓurɗi doolnude», ɗum noon, «so leydi yerɓii e eeɓol wuro mawngo, yeru yerɓo leydi waɗnoongo to Kobee e 1995, ɗum ɓuri heewde bonannde. Tolno maggo ko toɓɓe 6,9 wonnoo, e ngo jaasi yerɓo hannde ngo toɓɓe ɗiɗi, ɓurondiral mawngal no feewi (semmbe yerɓo hannde ngo ina sowoo laabi 60 semmbe maggo), kono kanngo ɓuri boomde yimɓe nde tawnoo eeɓi maggo ko e wuro he ngoni».
Hol ko sabii cumuuji ina ummoo caggal nde leydi yerɓi ?
Nde leydi yerɓi to Japoŋ e hitaande 1923, ko cumu bonni koɗorɗe keewɗe. Sabinoo ɗum, ko yerɓo ngo waɗnoo ko hedde midi, tawi yimɓe heewɓe ina kuɓɓi jayli ina ndefa bottaari. Ko hono noon kadi, nde leydi yerɓi to Saafaraasiskoo (San Francisco) e hitaande 1906, cumuuji keewɗi nduppitiima nde tawi ko ɓuri heewde heen saabii ɗum en ko pusgol tiwooji nawooji gaas. Ina jeyaa heen kuraa.
Mbele ko lewru ɓallittoo leydi sahaa e sahaa koo fof ina waawi saabaade yerɓo leydi e no won heen mbiyri nii ?
Eɗen nganndi ñiso lewru e naange ina ɓerna diƴƴe geec, ko noon kadi ngo ƴernirta laral Leydi men ndi. E ngo yettoo 55 cm to ŋorol peccol. Kono tan, e hono no Nikolai Shapiro wiyri nii, «batte ƴero walla ñoƴƴo weeyo walla bempeƴƴe ina pamɗi so ƴeewdaama e batte doole nderndere dillaango Leydi kam e ɓosgol paɗe leydi. Ɗeen doole nderndere e doole boowal ina ɓurondiri no feewi.» Ɓallitagol sahaa e sahaa fof Lewru ngol (fotde 40 000 km ina hakkunde nokku ɓurɗo woɗɗude en oo e ɓurɗo ɓallaade en oo) ina famɗi ko battinta e ngalɗoo ɓurondiral.
Hol no tsunami ardata ?
So leydi yerɓii nder geec, fonngo mum yolɓitto walla ƴuuña (suutoo) e nder mudda daɓɓo no feewi. Ko ɗuum umminta wempeƴere. Wonaa ndiyam ɗam yahata, alaa ko wempeƴere ummotoo (hono no eyɓiniraa e natal ngonngal hee nii), no ‘’ola’’ e nder estaad nii fuku bal nii ; sibu ɗoon yimɓe ɓe ngummoto tan, njuuɗtoo gooto gooto, kono hay gooto e maɓɓe ɓosaani ɗo wonnoo.
Nder geec to, wempeƴere nde ina waawi waasde toowde. Hay so tawii tsunami ina yaawi koyngal, ñay onndo mu mina mawni no feewi, haa ko laaɗe gonɗe nder geec keewaani nii tinde mo. Ina wiyee nii wonde fenti helmere «tsunami» (nde firti e haala Japoŋ ko wempeƴere tufnde) ndee ko awooɓe, sibu wonnooɓe nder geec, ɓe tinataa hay dara, ƴeeŋtoyi tawi tufnde mum en ina boni haa boni. Wempeƴere ndee ƴerata ko maa diwta luggere, ara e pokpokolam, hono no neɗɗo hofirta kaayit nii. Ɗoon e ɗoon kadi ndiyam ɗam bippita, caggal ɗuum wempeƴere ndee timpodoo e doole mawɗe ɗe alaa ko waawi faddaade ɗum en so wonaa tooweendi leydi. Ko ɗum tag iso tsunami arii yimɓe ina mbiyee ndogan nokkuuji toowɗi. (…)
Pierre Barthélémy
Fulo : Bookara Aamadu Bah
Jerɓe leydi battamboniije
- Yerɓo leydi Shaanxi (1556 – Siin). Ngoon yerɓo anndiraa ko yerɓo nokku Hua: kanngo ɓuri bonde e jerɓe leydi kewnooɗe e winndere ndee, sibu ngo yooɓiima fotde 830 000 fittaandu ñalnde 23 saawiyee 1556, ngo boomi wertallo 800 km2. Won binnduɗo «kaaƴe e beeli ndirtii, laabi ubbiima. E won e nokkuuji, leydi ƴuufii haa wonti tule mawɗe, walla yolɓitii haa wonti caaɗli». Yerɓo ngoo ine millee hannde e toɓɓe 8.0
- Yerɓo leydi Tangshan (1976 – Siin). Ngo waɗi ko subaka 28 sulyee 1976, waktu 3ɓo e hojomaaji 42, ngo boomi wuro ngo e nder leƴƴanɗe seeɗa. Doole maggo ko 7,8. Fotde 240 000 neɗɗo maayii heen. Ko ina wona 80% e jookinooɓe hakkunde ɓale e mboorndi mbaawii danndeede, kono jaabto tolniingo e 7,1 e kikiiɗe oon ñalawma gooto warii yimɓe heewɓe.
- Yerɓo leydi Haiyuan (1920 – Siin). Ngoo yerɓo waɗi ko ñalnde 16 desaamburu 1920, ngo wari 73 000 neɗɗo e nder diiwaan Haiyuan he, jiidaa e 127 000 maayɓe e saraaji makko. Ɓeto maggo ko 7,8.
- Yerɓo leydi Alep (1138 – Siiri). Wuro Alep, anndiraango hannde Halab, woni ko rewo leydi Siiri hannde ndii, dow nokku gebbi leydi. E hitaande 1138 yerɓo leydi tolniingo e 8,5 waɗii ɗoon. Batte majjum tinaama haa e nokkuuji poottiiɗi fotde 350 000 km.
- Tsunami geec inndo (2004 – Asii). Ñalnde 26 desammbar 2004 leydi yerɓii nder geec, ummini bempeƴƴe ndiyam e leydi, woni tsunami jannooɗo e Inndo, Inndonoosi, Siri Lanka, e Taylannda. Doole maggo ko hakkunde 9,1 e 9,3. Kanko woni yerɓo leydi ɗiɗmo to bannge doolnugol anndaaka haa e ñalawma hannde o. E ngo jeyaa kadi e yerɓooji ɓurɗi juutde, sibu ngo waɗii hojomaaji 8 haa 10. Fotde 230 000 neɗɗo maayii heen.
- Yerɓo leydi Damghan (856 – Iraan). E hitaande 856 yerɓo leydi tolniingo e toɓɓe 8.0 waɗii e wuro wiyeteengo Damghan e leydi mbiyeteendi hannde Iraan ndii. Ine wiyee ngo yooɓiima fotde 200 000 fittaandu. Leydi ina heewi yerɓude e Iraan, sibu ndi jooɗii ko e paɗe ɗiɗi leydi dillooje.
- Yerɓo leydi Ardabil (1997 – Iraan). Iraan kadi, ñalnde 28 feebariyee 1995, leydi yerɓii fotde leƴƴanɗe 15 e rewo leydi ndii kala, fotde 150 000 neɗɗo maayi heen. Caggal ɗum ngo jaabtinii hedde laabi 350.
- Yerɓo leydi Hokkaido (1730 – Yaabaan woni Japoŋ). E hitaande 1730 yerɓo leydi tolniingo e 8,3 yanii e duunde Japoŋ ɗiɗmere to bannge mawnugol wiyeteende Hokkaido, daɓɓiti leydi, ummini tsunami barɗi ko ina wona 137 000 neɗɗo.
- Yerɓo leydi Ashgabat (1948 – Turkemenistaan). Ko e hitaande 1948 waɗnoo. Doole yerɓo ngo ko 7,3. Ngo yannoo ko e laamorgo Turkemenistaan, ngo heli ngo ha ngo ɗiggi. Maayɓe heen njettiima e 176 000.
- Yerɓo leydi Kanto (1923 – Japoŋ). Ngoo boomii gure Tokiyo e Yokohama, cumuuli mawɗi nduppitii ; fotde 142 000 neɗɗo mbaasii heen pittaali mum en. Caggal ɗuum, nananti wonde korenaaɓe ina ngujja kaake, ina posna boyli, caabii njannguuji e warngoo 2 500 tumaranke.
- Yerɓo leydi Port-au-Prince (2010 – Hayiti). Ko rawane tan wonnoo ; ñalnde 12 sawiyee 2010, hedde w16 e h53. Doole yerɓo ngoo tolniima e 7,1 haa 7,3. Wuddu maggo ko hedde 25 kiloomeeteer hakkunde mum e wuro ngoo. Ko famɗi fof 230 000 neɗɗo maayii heen.
____________________________________________________________________
Kelmeendi
- Yerɓo leydi : tremblement de terre.
- (So heewii wiyee «Jerɓe leydi»)
- Yerbannde : secousse
- Jaabto : réplique
- Daɓɓito leydi : glissement de terrain
- Wuddu yerɓo leydi : épicentre
- yay : Amplitude
- Daawirgal : échelle
- ———————————-
- Ko firti TNT ?
-
TNT (trinitrotoluène) ko kalito (explosif) jiytaaɗo e hitaande 1863. Yiyti ɗum ko ganndo Almaany naajo ko fayti e Simi (chimie) biyeteeɗo Julius Wilbrand. Konu Almaany fuɗɗii huutoraade mo ko e hitaande 1902, Biritaannaave e hitaande 1907. Ko kanngo woni ɓetirgal doole bommbooje keddiiɗe ɗee : yeru bommbo atomik. Wiyee ooɗoo bommbo atomik ko ujunere ton TNT (kilooton) walla megaaton TNT (1 000 000 kiloo TNT) ekn… Bommbo mo Amerik werlinoo e wuro Hiroshila e hitaande 1945 ko 15 kilooton ɓetnoo.


c: text/html

text:
Mi holluno ka wiɗto am jaŋtaago ɗoo, wonde ka duɗal-mawngal ngal Obafemi Awolowo Najeeriya woni ko daranii ɗemngal Yoruba ngal haa ka waɗtaa winndireede wiɗtooji Master e Doktoraa gila hitaande 1980 fewndo ko ndaarto arano waɗanaa wiɗto Master e ngal duɗal-mawngal, duuɓi sappo ɓaawo mu’un -e maanaa hitaande 1990- taalibaajo goo kadi ndaartuno wiɗto makko PhD e ngal duɗal Obafemi Awolowo winndiraango ɗemngal Yoruba. Ɗum haaɗaali fewndo ontuma, sabu hino woodi haa fewndo ɗoo wonɓe waɗde wiɗtooji mu’un e ngal duɗal-mawngal hara ko e Yoruba winndiraa.
Mi holli kadi wonde duɗe-mawɗe goo –wano jaaɓi-haaɗtirde nden Egerton (Egerton University) Kenya udditii laawol fii heɓugol Doktoraa e Falsafa (philosophia) ka ɗemngal Swahili.. haa no mi rewtiri Ecopii ka ɗemngal Amhariya ngal jogii nokkuure mawnde ka jaaɓi-haaɗtirde Addis Ababa, sabu himmirgol wiɗtooji Master e Doktoraa ka ɗemngal Amhariya…
Ko goonga, koo ko jaŋtaa dow ɗoo fof ko eɓɓooje duɗe-mawɗe ɗen, kono (id / dee) ɗum hollaali wonde sugu ɗee eɓɓooje ko e jaaɓi-haaɗtirde ɗin tan woni ko iwrata tawde ko kamɓe fewjata.
Ndee fewjoore kadi hino iwra e daraniiɓe ɗemɗe afriknaaje ɗen, duɗe mawɗe ɗen jaɓa miijo ngon ɓe rerɗina taalibaaɓe ɓen winndirgol wiɗtooji maɓɓe ɗin ka ɗemɗe maɓɓe neeniije.
Seedee mu’un, sonna Zinhle NKosi suɓino winndirgol wiɗto makko PhD ngon ka ɗemngal makko Zulu toon to jaaɓi-haaɗtirde Kwa Zulu-Natal, fii no ngal ɗemngal jaŋnginirtee ka jaŋnde aranere (primary school) hitaande 2015.
Gila o heɓingol meetelol makko Doktoraa ngol, sonna NKosi tammbitike almuuɓe ɗuuɗuɓe winndirɓe wiɗtooji mu’un ka ɗemngal Zulu. Wano lowre kumpital nden Iol.co.za humpitiri non, ɗum ko ko jokkondira haa hannde, sonna NKosi hino jokki tammbitagol almuuɓe winndirooɓe witooji mu’un ɗemngal Zulu ngal.
Ɗum haaɗaali ɗon, sabu on sonnaaji / debbo hino yaltinnde wiɗtooji mu’un winndiraaɗi ɗemngal Zulu ka jaaynde Academic Journals wondude e woɗɓe goo daraniiɓe ngal ɗemngal.
Misal goo kadi, ko on jaambaaro cuuso wi’eteeɗo Hleze Kunju waɗani ɗemngal makko ngal isiXhosa e hitaande yawtunde (2017) fewndo nde o winndiri wiɗto maako PhD ngon e ngal ɗemngal fii heɓugol meetelol Doktoraa. O woni arano e adiiɓe winndirde ngal ɗemngal e baŋnge akademi, e ballal duɗal-mawngal ngal Rhodes, o wasiyii ka timmoode wiɗto makko nde « ɗemngal isiXhosa ngal jaŋnginiree ka duɗe », ɗum ɗon woni sabu ɗemngal ngal ɓamtoraade e ngon senngo, ngal jeyaa e ɗemɗe gannde.
Ɗee mise yawtuɗe dow ɗoo fof, ko ngam hollude wonde eɓooree no ɗemngal Fulfulde ngal winndiree ka duɗe-mawɗe hino gasa iwrude e daraniiɓe ɓamtugol ɗemngal ngal, wano ɓeya gerdiri non fii ɗemɗe maɓɓe ɗen.
Mi yettii.
Kuɗol : Tafsir Balde

robotstxt: allowed

filter: keep


text:
Fedde Ɓamtaare pulaar heɓii duuɓi capanɗe nay (40) caggal nde laamu jaɓi goodal mayre e nder leydi ndi ; yamiri yo nde waɗ golle mayre e nder Muritani no diidorii. Ɗum ko hoolaare e jogaade jikke addi haa ɗuum heɓaa.
Fedde Ɓamtaare pulaar heɓii duuɓi capanɗe nay (40) caggal nde laamu jaɓi goodal mayre e nder leydi ndi ; yamiri yo nde waɗ golle mayre e nder Muritani no diidorii. Ɗum ko hoolaare e jogaade jikke addi haa ɗuum heɓaa.
Musiɗɓe sosnooɓe fedde nde, e oon yonta, mbaawii liggoraade hakkille e pewje haa ɗum waawi dañeede. Ko muñal mawngal e pellital mawngal e hakkillantaagal kiisngal kuutoraa haa fedde nde hattani taƴde ndee ɗoo yolnde.
Pergitte keewɗe kawraama e mayre, kono kadi golle keewɗe faayiida ngollaama heen. Ɓesngu nguu, janngii, jannginii ɗemngal ngal. Mbinndii, mballifiima, muulii, njeewtii, njaaynii. Fedde Ɓamtaare Pulaar hannde ko fooyre ganndal nde lewlewal mum yaynii nokkuuji keewɗi. Ko kayre wonnoo Duɗal Ɗemɗe Ngenndiije. Ko jagge mayre njaggi ngal haa ngal waɗi golle maantiniiɗe, ɗe nafoore mum en mawni e nder Muritani e boowal mum kala.
Eɗen njetta darinooɓe haa fedde ndee sosaa haa yettii ɗo yettii ɗoo, haa dañi waɗde golle paayodinɗe baɗaaɗe ɗee. Maayɓe ɓee, yo Alla yur mo ɗum en, yaafoo ɗum en. Wuurɓe ɓee, yoo Alla juutnu balɗe mum en, rokka ɗum en cellal, mbela ina mbaawa wallude yonta jooni oo e jokkude golle ɗee no haanirta nii.
Eɗen mbiya leñol ngol, yo ngol tiiɗno e kala ko ina ƴellita ɗemngal ngal e tolnooji kala. Yo ngal janngine no feewi sanne, sabu ko jaŋde tan waawi ƴellitde yimɓe ; ɗemngal neeniwal (ɗemngal muuynangal) alaa e sago jannginee ; ko maa jinnganee, nde hisnee. Leydi galle pinal pulaar ina jogaa ɗoo e Nuwaasoot leegal Tafarak Seyna, yo leñol ngol daro, mbele omo mahee ko yaawi, mbele omo walla pinal ngal e yahdude e yonta oo. Yo Alla won ballo, walla en e ko ina ɓamta en. Aamin.
Ñalnde 02 koorka 1437, walla 07 Korse (suwe) 2016
Suleymaan Kan


text:
Home -- Fulfulde -- Perform a PLAY -- 147 (Nothing is too hard for God 2)
147. Huunde alaa ko sattani Alla 2
Hinaa ko gasata! Gasataa few! Annabi Ibraahiima heåuno ngon miijo.
Fii honɗun? Hari o wonii nayeejo kanko e sonnaajo makko on. Ko neeåunoo buy Alla no fodunoo åe geɗal. Kono jiidagol e duuåi 89 maa ɗun wonugol baabaajo e duuåi 99, hee, ɗun wonaa ko laatotoo dey.
Hara Alla yejjitiino ɗun?
Hari annabi Ibraahiima no darii ka dambugal suudu makko bagi. Hari ko tumbere ñalorma, ka fewndo nguleendi woodi fota. Tawi o heåii hoååe åe o habbanooki. Yimåe tato. Annabi Ibraahiima jiccanii åe. Hara o faamii wondema Alla tigi no tawaa e åen yimåe tato?
Ibraahiima : "Jom an, wota a feýýu ka an. Wonee ka an ɗoo. Mi åannanay on ndiyan ko semboɗon. Jooɗee ka ɗowdi. Mi moýýinanay on nafakka."
Gorko : "Warru wano wiiruɗaa non."
Annabi Ibraahiima yahi tinna tawi yumma Sarata, hari on no ka suudu bagi. O juɗi bireedi, jiyaaɗo on hirsi ñale latiinge, annabi Ibraahiima åannani åe nafakka mo yimåe hoɗuåe åen e cuuɗi bagi ka wulaa moýýinta, åe fuɗɗorii kettungol e miraaɗan kencan.
Gorko : "Ko honto Saarata woni?"
Ibraahiima : "Himo ka nder suudu bagi ɗoo."
Gorko : "Miɗo yeetaade on goonga. E nder hitaande, mi artoyay ɗoo, onsay Saarata heåay åiɗɗo gorko."
(Jaleeɗe)
Yumma Saarata jali. O heɗii ko åe yewtata kon åaawo maååe. O wi’i ka nder åernde makko, ɗun hinaa ko gasata. Mi nawyii fota jooni.
Gorko : "E ko fii honɗun Saarata jalani e himo wi’a hara mi waaway heåude åiɗɗo? Hara hino woodi ko sattani fota Alla? E nder hitaande, Saarata heåay åiɗɗo gorko."
Hara hino woodi ko Alla waawataa waɗude? Alla fodii Ibraahiima åiɗɗo gorko laabiiji sappo. E nga’al ɗoo, hari huunde nde woowaa no saatii.
Hawa Alla kan : "Ibraahiima, tiggito ndaaraa kammu ngun, limaa koode ɗen si hiɗa waawi limude ɗe. Ko nii zurriya maa on ɗuuɗiroyta."
Annabi Ibraahiima waawataano limude koode ɗen, kono himo hoolii Alla. Nguu kammu yaajungu heewungu koode hollii mo ko haa honto Alla hatti e mawnude. Hara hino woodi ko sattani Alla? Hay huunde!
Miijitee, fewndo ko Ibraahiima heåi duuåi 100, o wonti baaba, sona makko Saarata wonti neene e duuåi 90.
(Hito boobo wonɗo e jalude) Hiåe weeåitude åiɗɗo maååe on, on mo åe habbii gila ko neeåi, ko Issaagha woni ko o innaa.
Fii makko kanko Alla, huunde ko sattani mo alaa. Himo mawni åuri ko miijotoɗaa kon. Eto no limira koode ɗen, onsay a anday ko haa honto Alla woni mawɗo.
Yewtooåe : Fillitotooɗo, Ibraahiima, gorko, hawa Alla kan
© Copyright : CEF Allemagne


text:
Alhajji Baaba Baydi Maal e Daande Leñol njuɓɓinii kiirɗeeli ɗiɗi pattamlami, ɓooyooji daarteede, ñalnde 24 e ñalnde 25 lewru kawle(octubre) hitaande 2013 e nder wuro Ñaabina e tule oole, ɓulli e hawaleeje e dow bismaango Fedde sukaaɓe Ñaabina noddirteende Fedde Ɓamtaare Ñaabina (Association pour le Développement de Niabina). Fedde Ɓamtaare Ñaabina waɗi ko cate tati:
Alhajji Baaba Baydi Maal e Daande Leñol njuɓɓinii kiirɗeeli ɗiɗi pattamlami, ɓooyooji daarteede, ñalnde 24 e ñalnde 25 lewru kawle(octubre) hitaande 2013 e nder wuro Ñaabina e tule oole, ɓulli e hawaleeje e dow bismaango Fedde sukaaɓe Ñaabina noddirteende Fedde Ɓamtaare Ñaabina (Association pour le Développement de Niabina). Fedde Ɓamtaare Ñaabina waɗi ko cate tati:
- Fedde Ɓamtaare Ñaabina Orop: ardii nde ko Usmaan Abdul Kebe
- Fedde Ɓamtaare Ñaabina Nuwaasot: ɗowi nde ko Yuunus Ɓaas
- Fedde Sukaaɓe Ñaabina Ñaabina(ɗum woni heddiiɓe e nder wuro ngoo, ɓe njaltaani): ardii nde ko biyeteeɗo Sih Aamadu Sammba, caggal nde Aadama Gey, ummii e ardorde fedde ndee.
Ko ɗeeɗoo cate tati ndenndi, mbismii Alhajji Baaba Maal e Daande Leñol e nder wuro Ñaabina.
Ñalnde 23 ndee, goomu njuɓɓudi jammaaji ɗii, neldii goomuuji ɗiɗi ngam jaɓɓoyaade Alhajji Baaba Maal to Kayhayɗi. Heen goomu ngootu resndaa ko nawgol kaɓirɗe gaaci e bagasuuji naalankooɓe Daande Leñol e gardagol Aamadu Buubu Maliyel Soh. Goomu ɗimmu nguu yamiraa ko fadndaade haa Baaba Maal taƴta maayo, ngu yahda e mum Ñaabina. Ko nguun goomu huufi denndaangal golle ɗee. Ngoni e maggu ko Meer Ñaabina, gardiiɗo catal Orop, gardiiɗo catal Nuwaasot, gardiiɗo sukaaɓe Ñaabina, hooreejo fedde sukaaɓe Ñaabina ɓennuɗo hono Aadama Gey, kalfinaaɗo kumpital e won e yontaaɓe nokku oo.
Baaba leelii taƴtude. O aroyii ko kikiiɗe kiirɗo, heedde mutaa-mut-naange. O taƴtiri ko Gurel Umaar Lih feewde Tantaaji Kayhayɗi. Otooji, hakkunde 45 e 50, mbaɗi gaarawol ndewi e makko, gila Kayhayɗi haa Ñaabina e tule oole. Ɓe mbiyi mo: “Baaba! so aɗa nanatnoo Ñaabina, ko ɗoo tigi woni Ñaabina e tule oole, Ñaabina e boli jawdi, ɓulli e hawaleeje, caalli e mbalkaaji, ɓulli belɗi, cafee, njaree, kaaɗɗi ɗii, cafee, njarnee gooleeje”.
E oon sahaa, tawi ko jibinannde Ñaabina e saraaji mum fof ena ñaantii, ena yalti, ena darii e tiimde laawol godoroŋ gummingol Kayhayɗi fayde Ɓoggee ngol. Funnaange laawol ngol e hirnaange maggol fof ko yimɓe. Hay so ñorgo weddaa, saggat, saggata ko e yimɓe hakke e keewal. No jamaanu nguu wayi heewde nii, ko noon ne kadi ngu wayi ñaantaade e heblanaade jaɓɓungal ngal. To bannge rewɓe, tuggude e pelle jamana-kinel, suumee, wooturu e pastel haa e yahrooɓe e duuɓi jeeɗiɗi, alaa mo ardaani e ñaantungal ganni, gila e moori e cacci haa e gaaɓɗi e puuɗdi. To bannge jirwo, kala naalanke gonnooɗo e daande maayo, hakkunde Kayhayɗi e Ɓoggee, rewo e worgo, alaa luutaaɗo, hakkunde jimoowo e gamoowo, koɗoowo, piyoowo buubaa walla mbaggu haa e poɓɓoowo.
Baaba nde arata e maɓɓe tawi ko fuɗɗiima hankadi niɓɓitde. Kono ɗum fof e waɗde noon no kornaali otooji, gulaali, kelle e kuljinaali, bawɗi e buubaaji mbayi heewtude wuro ngoo nii, jawdi Ñaabina fof wid, naati e ladde. Ñalnde heen ɓesɗi koontinaaka, njahdi ko e ɓiɓɓe mumen.
Kelle e kuljinaali ndewti e Baaba, kañum e diɗɗal mum haa jippunde mum to galle Aamadu Umaar Sih e dow celdugol fayde wuro Mbaañ. Oon jamma, Gorko Duwoyra waali ko fooftaade e yeewtidde e bismotooɓe e juurotooɓe.
Ñalnde 24 ndee, ñalawma oo, alaa ko waɗaa heen so wonaa feewnitanaade jamma garoowo oo. Tuggude e 18 w30h, caggal nde yimɓe njuuli takkusaan haa 1wooh, biyeeji ena njeeyee, ndartaaki. Dingiral ngal heewi haa won e yimɓe ndonki ɗo njooɗii. E ɓeto yimɓe woowɓe kiirɗeeli walla dente bayɗe hono nii, mbiyi ko keewal yimɓe ngal ŋakkaani 6000 neɗɗo.
Alhajji Baaba Baydi Maal naati dingiral ko heedde 1w 30h ena ardi e daalambol pasorooji (pasorooji ɗii ko ɗi joy). Maysuur Diine Gawlo Sek, funeere Baaba Maal ko kañum hurmbiti jamma oo. Kelle poɓɓi, Maysuur nanngi mikoroo yimi baaruuji ɗiɗi deggondirɗi.
Maysuur Diine Gawlo Sek e dingiral hiirde to Ñaabina
Caggal Maysuur Sek, Saawo Abdullaay Sammba, meer komin Ñaabina-Garlol, waɗi konngol bismaango feewde e Baaba Maal e Daande Leñol, e jamaanu ngarngu nguu gila e gure nootitiiɗe haa e hilifaaɓe mawɓe arɓe, teeŋti ɓe dawrugol e aada.
Saawo Abdullaay Sammba, meer komin Ñaabina-Garlol
Nde Saawo Abdullaay Sammba rewi konngol, ko ɗoon Sammba Siree Gorel gorko Meri gural Saybooɓe, keedoo Alhajji Baaba Maal hannde to bannge dingiral, heɓi mikoroo, nanngi e asko Alhajji Maal haa ɓanndu mum wuli jaw, ɗaɓɓiri ɗum nde naatata hankadi e dingiral sabu jamaanu nguu ena heppi ko yiyata ɗum. Mamma Abuu Gay e Baru Sal, fanniyankooɓe ɗiɗo gaaci laaɓtuɓe, ndaarondiri, moosi, tanndini, nanngi e tufnde nde Baaba Maal heewnoo naatirde dingiral. Baaba haftii toƴƴi daande ko juuti, jamaanu nguu ena yonngoo, yiyaani mo. O feeñani ngu, omo waɗi dolokke bulaajo, ñootaaɗo haa ŋarɗi. Baaba ko gorko ñaantotooɗo, teddinɗo Pulaagu, kormiiɗo yimɓe mum, pasniiɗo dingiral. O yimi tufɗe ɗiɗi, Sammba Siree Gorel arti e mikoroo ngam yettinde nulal. Haali nulal ngal ko biyeteeɗo Mamma Caam Baylo mo Wenndiŋ e Mali Booli, gummoriiɗo to Suwoyraat. O yettini ko nulal biyeteeɗo Hamjatu Abdul Caam jeyaaɗo ɗoon e Ñaabina, gummoriiɗo, kañum ne to Suwoyraat. Mamma Caam Baylo ko suka ñeeño, baawɗo tafde miijo e mahde konngol haa ŋarɗa. Nulal ngal o yettini ngal fayi ko e Alhajji Baaba Maal: Gooto e jibinannde wuro ngoo ena wiyee Hamjatu Abdul Caam ena rokkuno maa, aan Baaba Maal puccu biyeteengu Beede Leen Ñaabina. Omo yiɗi soodtude ngu, ɗoon e ngalɗoo dingiral tawi kadi ko e yeeso nguuɗoo jamaanu.
Mamma Caam Baylo mo Wenndiŋ e Mali Booli, gummoriiɗo to Suwoyraat, jettinɗo nulal dokkal Hamjatu Abdul Caam e Baaba Maal, ñalnde 24/10/2013
Puccu nguu soodtaa ko ko puccu meeɗaani soodeede e dow ngalɗoo laral leydi so 1.000.000 mbuuɗu (miliyoŋ mbuuɗu) e ceede Muritani. Dokkal kinɗe, polle tawtoranooɓe haa e dokkal terɗe Daande Leñol keddiiɗe haworoyi e 200.000 mbuuɗu. Coodgu puccu nguu dartoyii ko e 1.200.000 mbuuɗu. Mbiyen Hamjatu Abdul Caam rokkii Baaba Maal puccu ɓurngu tiiɗde e nder winndere ndee, ngu hono mum kadi meeɗaani soodaneede naalanke ko daartol naalankaagal fuɗɗii koo.
Caggal ooɗoo gorko Caamo ñaabinanaajo, ko Baaba Maal kadi arti e dingiral haa ruuki. Caggal ɗum, seto wuro Fonndu e gardagol Mammadu Abdullaay Tuure e Aliiw Yero Waar naati dingiral. Ngo rokki Baaba Maal, e innde wuro Fonndu, wutte jarɗo 100.000 mbuuɗu, ena wondi e ngaari caggal nde ɓe mballiti Ñaabinanaaɓe ngaari ngoɗndi e 50.000 mbuuɗu. Ngo yalti dingiral, hiirde jokki.
Seto Fonndunaaɓe, addanngo Baaba Maal ngaari e wutte jarɗo 100.000 mb, wallitngo Ñaabina ngaari e 50.000 mbuuɗu. Ɗoo ko e nder galle Usmaan Abdul Kebe tawi engo ari juuraade hoɗɓe jaayndiyankooɓe Muritani.
Ñaabinanaaɓe kadi noddi biyeteeɗo Aamadu Buubu Maliyel Soh, lommbi e juuɗe mum 160.000 mbuuɗu ngam soodde ɗoon e ɗoon nagge ɓesnge, rewniinge, ɓireteenge jooni-jooni. Nagge yiilaa, soodaa, ɓiraa, Baaba Maal addanaa kosam ɗam e nder dingiral. Ɗumɗoo fof waɗi ko ñalnde 24 ndee. Hiirde ndee fusi ko 5w30h subaka.
Ñalnde 25, rewɓe Ñaabina ɓamti ko ganni mo njiɗnoo jaɓɓoraade Baaba Maal e Daande Leñol nalnde 23 ndee. Eɓe nimsani oon kikiiɗe no feewi sabu won geɗe keewɗe ɗe ɓe njiɗnoo hollude Baaba ko niɓɓere haɗi ɓe. Ɓee ñalli ko unde gawri, waɗde ñiiri e bunaa e nebam sirme e dakkude boɓi kodde suuna.
Ñalnde rewɓe Ñaabinanaaɓe ngam heblude koɗungu hoɗɓe arɓe e Ñaabina. To dow, bannge nano ko sottooɓe ndiyamiri. Ñaamo, ko ñiiri bunaa liyaandi nebam sirme. To les, ko peccugol kodde ngam nawde to jippule hoɗɓe wuro ngoo.
Ɓeya ko lasde goobuuji gaaɓɗi, saccude e fiytaade puuɗdi juuɗe e koyɗe. Ɓeyatoo ko renndinde geɗe wejo ko wayi no geɗe ngaafu debbo pullo, kagguuji, geɗe mahdi maabuuɓe e cañu haa e ko wayluɓe nokku oo meeɗnoo tafde. Nde juulatnooɓe njalti e jamaaji tawi ko kamɓe rewɓe ɓee fof, ɓe ndentoyii to caali jehre wuro too. Ɓe pitti dingiral ngal haa laaɓi cer, ɓe njuɓɓini geɗe wejo ɗee haa nanndi e sago. Ɓe lasii, ɓe mbaɗi lanngu, ɓe kuufi dingiral ngal.
Kikiiɗe ganni ñalnde 25/10/2013, rewɓe Ñaabina ena ngari hollude Baaba Maal finaa-tawaa mumen. Ɗoo ko lasal joom goobu baaye en.
Ɓe ɗacci boowal jaajngal, ɓe mbeerti heen leece dime mbele so Baaba Maal arii, yaɓɓa heen no laamɗo tedduɗo weertirantee kosi boɗeejo so yahii njillu e leydi ngoɗndi nii. Ɓe njejjitaani wonde wuro Ñaabina ngoo ko wuro ndema e ngaynaaka, ɗo maabuɓe mahooɓe e wayluɓe tafooɓe nguurdi. Ɓe njaltinii cengele e leƴƴi gaweeje demeteeɗe e nokku hee.
Ɗoo ko golle maabuɓe wuro ngoo: loongel jombaajo e fuurna ɓakkere
Maabuɓe Ñaabina kollirii haa kolliri fuurna ɓakke. Wayluɓe ne njaltini ko njoginoo, cabbii e garal Alhajji Baaba Maal. Baaba Maal ari e maɓɓe ko 18w30 h. O ummorii ko to duɗal koles wuro ngoo. O yahnoo ko loroyde lekki ngadani wonande jolannde lorngo leɗɗe wonnde e tuugnorgal ñalɗi ɗii. Nde o lori lekki manngoowi e duɗal haa o gasni, o jolti e oto, o fayi to dingiral wejo too.
Joom Ngaari Oole lollirɗo Tabara Hammaat Umaar Bah, gooto e suudu Maalmaalɓe Ñaabina. O ummorii ko Nuwaasot, omo ardi e Gelongal Fuuta e Ami Saydu Baaraan Bah.
Nde otooji ɗii ngari haa njettii jamaanu nguu ko Tabara Bah e meer wuro ngoo njaɓɓoyii mo. Hammoo Joop e Sammba Duungel njaɓɓorii mo pekaan gulɗo jaw. O tellii, o rewi e leece beertaaɗe ɗee haa o sawndii rewɓe ñaantiiɓe ena ndarii ɓee hono Mali Dugudugu Saawo e wondiiɓe mum.
Ɗoo ko lasal rewɓe ɓoorniiɓe goobuuji ɗiɗi: cuƴƴo e rommbal
O seli, o salminiri ɗumen gooto-gooto haa o haljiti, o tiindii e joɗnde nde o heblanano, o jooɗii sara meer wuro ngoo hono Saawo Abdullaay Sammba. Ko ɗoon Gelongal Fuuta lollirɗo Njaay Saydu Aamadu rokkaa konngol, bismii mo e innde rewɓe Ñaabina caggal nde anndini mo sabaabu ngooɗoo wejo. Baaba e seto mum ndewi e geɗe bejaaɗe ɗee haa to ɗe kaaɗoynoo, keɗii firooji geɗel heen fof ko addunoo ɗum e ko ngel soomi e sirluuji.
Ngaafu walla ndaɗɗudi hanki beɗu cañu laacel gulaa
Baaba manti wuro Ñaabina e kuuɓal sabu mum naŋtaade e ɗaɗi mum guurɗi, naftooji, dañnoode ngo hanki mawɓe wuurnooɓe e woodde ngo hannde sukaaɓe finɓe hirooɓe, yiɗɓe ɓurde, ɓe njiɗaa ɓureede. Ko ɗoon e nder dingiral wejo ngal, nagge ɓesnge, nge o soodananoo ngee, kanko Baaba Maal, adda ena rewnii goolyel mum. Ko ɗoon kadi nge ɓiraa, o addanaa kosam ɗam, o yari ngulɗam jaw. Ko ɗoon ne kadi wejo ngoo waynorii.
Ñalnde kikiiɗe ganni ndee, hakkunde rewɓe Ñaabina e Baaba Maal. Ko e ndeeɗoo joɗnde kadi o holloraa nagge nge Ñaabinanaaɓe coodannoo mo ngee.
To hiirde jamma too, ko toon Baaba jogori waynondirde e Ñaabinanaaɓe. O ari ko law seeɗa. Nde 00w30h yonata tawi ko o naatii dingiral. O naatiri ko wutte mo Fonndunaaɓe ndokkunoo mo hanki mum. Tawi ko adii nde o jolata, naalankooɓe heewɓe gila e jabbaaji(rappeurs) haa e woɗɓe, njolii e dingiral hee haa ƴeeŋii. Ko Maysuur Sek wattindii ɓe. Nde Maysuur Diine Gawlo Sek ƴeeŋi ko Baaba Maal lomi yolnde. O yimii, o amii e oon jamma njimri e ngamri mbayrundi maa won hannde duuɓi sappo.
Sukaaɓe Ñaabinanaaɓe mbeltii haa mbaɗtani mo kadi koltu teddungal (décoration):
– Dolokke ñootaaɗo
– Paɗe mukke maraakiis
– Paɗe waɗɗiyankooɓe(botuuje)
– Tengaade e makatuumru
Gollii ndeen golle ko biyeteeɗo Sammba Foosiri Jimmeera to Mbotto, tawi ko Alla meho sabu teddungal mum e sukaaɓe Ñaabinanaaɓe. Hiirde Baaba fusoyi ko 5w45h.
Tesko-ɗen kadi haa hannde, e oon ñalawma ñalluɗo 25, ko adii nde Baaba Maal ena yaha dingiral, koɗungu mbaɗngu faayiida ummorinooma ɗum to wuro Daawalel sara Mbaañ e naalanke mawɗo, dowlunooɗo ena wiyee Medda Jaañ, baaba Mayram Medda. Medda Jaañ wiyi ko haade Ñaabinanaaɓe mbaɗii ko mbaɗi koo, Fonndunaaɓe kadi ngolliima ko ngolli koo, kanko, o addanta Baaba Maal ko liingu. So cubballo addanaama ko ummii e ndiyam, addanaa ko paso mum e wiyde makko, kanko Medda Jaañ. O addi ko ndaawa. Ko ɗuum Baaba Maal waɗanaa hiraande e oon jamma.
Tonngol
Ñalɗi Ñaabina keewii faayiida, mbaɗii nafoore mawnde. Lappol safrooɓe e gardagol doktoor Ceerno Mammadu Bookar Gey, mbaɗii golle maantiniiɗe ñalnde 25 e ñalnde 26 ndee ɗo dispaaseer wuro ngoo. Ɓe cafrii ɗoon rafiiji keewɗi gila ɗoon e wuro Ñaabina ngoo haa e gure catiiɗe ɗee gila noon e rafiiji gite, noppi, ñiiƴe, ñabbuuji ndewaagu, jontinooje, deedi haa ñabbuuli goɗɗi kuuɓtidinɗi ɗi keertinaani. Haralleeɓe tawanooɓe ɓee mbaɗii heen teskuyaaji laaɓtuɗi haa teeŋti e darnde nde gooto fof foti daraade ngam riiwtude caɗeele to bannge mum:
– Doktoor Jagana Muhammed teeŋtini ko cellal hunuko. O wasiyii nde neɗɗo ñaami fof yo socco e nder ñalawma, ko famɗi fof laabi tati ( kacitaari, bottaari e hiraande) e fannu kadi no neɗɗo fotata soccoraade ummoraade e ɗakkudi fayde e ñiiƴe dow e les.
– Ngayde Muhammed, wasiya mum yahri ko to bannge gite. O rokki yeru hakkunde ñawu e yitere ko no hakkunde feetere jeyngol e ñoomre yoornde nii. So fuɗɗiima tan yo ñippe law gila reɓaani.
– Doktoor Ceerno Mammadu Bookar Gey, gooto e yiilooɓe golle lappol ngol, eeraango mum yahri ko so neɗɗo tinii rafi e ɓanndu mum yo dogan law safrirde, woppa nehde rafi walla suuɗde ɗum.
– Leɗɗeyanke oo ( pharmacien), e nder konngol mum wasiyii ɓesngu Ñaabina ko nde duumotoo e wallude wuro ngoo e ñiiɓnude jolanɗe bayɗe hono nii e riiwtude won e rafiiji e nokku hee.
E joofnirde golle lappol ngol, meer komin Ñaabina, hooreejo Fedde sukaaɓe Ñaabina e hooreeɓe cate ɓamtaare Ñaabina to Nuwaasot e to Orop, gooto fof nde ƴetti konngol, mantii golle lappol ngol hade seedanteeje rokkireede.
Ñalɗi Ñaabina mbaɗii weltaare e teddungal mawngal. Baaba Maal e Daande Leñol, Ñaabina e gure saraaji garnooɗe fof mbeltiima.
Bah Aadama Muusaa, meer Ɓoggee e Bah Bookar Sule mo Bagodin
Caggal ndeen weltaare, jammaaji ɗii ndañii wune sabu yimɓe mawɓe nootitiima ko wayi no meer Ɓoggee hono Bah Aadama Muusaa e Bah Bookar Sule ko jiidaa e jibinannde wuro ngoo tawi artiri ɗumen ko ñalɗi ɗii. Ena e ɓeen Hamjatu Abdul Caam, Tabara Bah, Usmaan Abdul Kebe, Yuunus Ɓaas, Maalik Buubu Sal, Sih Aamadu Sammba e Yaayaa Umaar Sih.
To bannge jaayndiyankooɓe Muritaninaaɓe ngari ko ɓeeɗoo: Mbooc Abuu Maariyeta, Abuu Bah, Faatimata Bah, Mammadu Demmba Sih, Ami Saydu Baaraan Bah, Kummba Bookar Bah e natiyanke mawɗo ena wiyee Muusaa Wan ko jiidaa e jaayndiyankooɓe ummorinooɓe to rajo Kayhayɗi walla to Pete ko wayi no Abuu Caam.
To dow ko Mbooc Abuu Maariyeta e Galmaare Kaŋŋe lollirɗo Faatimata Bah. To les ko Mammadu Demmba Sih e Ami Saydu Baaraan Bah mo Jannja Sira sara Baabaaɓe.
To bannge naalankooɓe, ko jiidaa e Baaba Maal e diɗɗal mum Daande Leñol, en njiyii Aliiw Demmba Njuuk, Hammoo Joop, Sammba Duungel, Faama Mbay, Sali Labbo e Tomaa Baabaaɓe(oon ko jabba).
To bannge gure, en teskiima heen Gurel Cooga, Njaawaldi, Burguduuna, Tampi-daroo, Buubu Aawdi, Wuro Sele, Baabaaɓe, Juude Jeeri, Abdalla, Garlol, Cilaa, Mbotto, Sorimalee, Wenndiŋ, Mbaañ, Haymedaat, Feere-Alla, Daawalel, Mbahe, Bagodin, Lewe, Fonndu, Beelel Gawde, Woolumaaji, Neere Waalo, Siñcu Buubu Makka, Beelinaaɓe, Ɗalhaya e Ligisayba. Ɗeeɗoo gure fof kadi, wooto heen fof dañii jooɗodaade e Baaba Maal, e yeewtidde e mum ko naftata.
Ñalnde 26, hakkunde tiisubaar e takkusaan, ko ɗoo woni ɗo Baaba Maal e Daande Leñol mbaynii Ñaabina e tule oole ngam taƴtitde maayo. Ñaabinanaaɓe kadi nduusi ɓe no ɓe njaɓɓoroyinoo ɓe e garal. Ɓe nduusi ɓe haa ɓe njettini ɓe keerol hakkunde diiwaan Baraknaa e diiwaan Gorgol, ɓe nduttii caggal nde ɓe ndewdi to Bagodin ngam seedtaade teddungal Bookar Sule Bah e Daande Leñol.
Jubbannde e daartol nokku
Wuro Ñaabina e tule oole, Ñaabina e boli jawdi, ɓulli e hawaleeje, caalli e mbalkaaji, ɓulli belɗi, cafee, njaree, kaaɗɗi ɗii, cafee, njarnee gooleeje
Ñaabina sosaa ko e hitaande 1911. Ngo yalti ko e Mbaañ, cile e leydi Hammadi. Sosi ngo ko biyeteeɗo Fari Sammba. Oon ko Lihdo(Lih). Rewi e makko ko biyeteeɗo Eli Sammba. Oon ko Calsalo (yettoode Sal). Nde o ari e nokku hee, o adii hoɗde ko to wiyetee Tulde Eli. Oon nokku woniri ko bannge hirnaange worgo wuro Ñaabina ngoo. Caggal ɗum, o eggi, o fayi bannge funnaange rewo caanngol ceenal peccitngol Ñaabina ngol. Galle tataɓo hoɗde e Ñaabina ko galle maabuɓe kiiɗenaaɓe. Mawɗo maɓɓe wiyetee ko Aliiw Siley Maalik Kiiɗe.
Ñaabina askitintoo ko e Yirlaaɓe jeeri. Ngo waɗi ko cuuɗi tati teeŋtuɗi:
– Maalmaalɓe
– Jaanankooɓe
– Dabbenaaɓe
Maabuɓe jahjahɓe ɓee ngummorii ko Jowol. Ɓe njalti ko e biyeteeɗo Demmba Gaysiri.
Gelongal Fuuta lollirɗo
Njaay Saydu Aamadu


text:
He nder Afrik ko ene ɓura ujjunnaaje ɗiɗi (2000) ɗemngal ene tawee heen. Hay ɗuum ne tawa en limaani heen ɗemɗe koɗe naatɗe he jookdu nduu he ujunanɗe ɗiɗi jawtude ɗee, ko wayno ɗemɗe tuubakooɓe (farayse, engele, purtugees, españool e Afrikaans), Arabeere, walla ɗemɗe maleyo-polonisiyankeeje ko wayno Malgaas, Bushpuri walla Urdu.
Eɗen nganndi noon wonaa ɗemɗe Afriknaaje ɗee fof ngoni jaajɗe walla ɗe yimɓe heewɓe kaalata. Won heen boom ko haalata ɗum en ɓuraani ujunere (1000) neɗɗo, kadi tawa ko he diiwaan gooto he nder leydi ngootiri tan joom mum en tawatee. Won e ɗemɗe Afriknaaje noon ko jaajɗe kadi cariiɗe he nder leyɗeele keewɗe ceertuɗe. Pulaar/Fulfulde ko e ɗeen jeyaa.To bannge yaajde e saraade he nder leyɗeele keewɗe, jeddi ngalaa, ko kamngal ardii, sabu ene hawraa e wonnde e ngal haalee he nder leyɗeele 21, tuggude Geej Atlantik haa memoyi Maayo Woɗeewo, kono mbele ko noon kadi ngal way heewde haalooɓe? Mbele e ngal limee e nder ɗemɗe sappo Afriknaaje ɓurɗe waawde haaleede? Ko adii nde ngoɗoyten, ene moti ciftinen wonnde kaalaten ko ɗemɗe ɓurɗe waawde haaleede wonaa leñol ɓurngol heewde. Nde tawnoo eɗen nganndi wona kaaloowo ɗemngal kala jeyaa e askitintooɓe he leñol maggal.
Lelnude doggol ɗemɗe Afriknaaje ɓurɗe waawde haaleede tawa ko he mbaydi dewondiral (yeru wiyde ko ngal woni goo, ngala woni ɗiɗi, ekn.,) wona ko newii walla nii mbiyen wonaa ko aaɓnotoo. Sabu hay limannde wootere woodani tawa ko sellunde tuugnoraade e anndude no foti yimɓe kaalata ɗemngal maaniwal. Limanɗe keewɗe kuwtorteeɗe he ɗiin wiɗtooji fawii tan ko he eyɓinanɗe ceertuɗe he mbaydi. Ko ɗuum waɗi limooje ɗee ene luurondira, ndeya ara ɓura woɗnde ndee heewde walla wona tan nii feccere limannde adannde nde. Hayso limanɗe mum en e jaati waawa anndee ne, ɗemɗe ɓurɗe waawde haaleede Afrik ene nganndaa tuugnaade he hol e nokkuuji ɗo ɗe kaaletee e keewal yimɓe ɗiin nokkuuji. Ngol ɗoo doggol ɗemɗe sappo e tati ene huwtoree, hayso limanɗe ɗee pawii ko he eyɓinanɗe ceertuɗe, heen sahaaji boom luurondirɗe.
Hono no mbiyno ɗen nii, Pulaar/Fulfulde woni ɗemngal ɓurngal yaajde e saraade he nder ɗemɗe Afrik ɗee kala, kono ko Swahili hawraa woni ɓurngal heewde haalooɓe.
Swahili walla Kiswahili, ko ɗemngal bantu kono jillungal Arabeere, kaaleteengal e nder leyɗeele sappo he nder Afrik, tuggude hakkundeere jookdu nduu haa memoyi Fuɗnaange-worgo, ummoraade fuɗnaange RDC ( Republique Democratique du Congo- Zaire) fayde Mosambik, rewiɗoon fayde leyɗeele grand lacs (Ruwanda, Burundi, Uganda,Tansani.) haa yettoyii Keña e Somali. He nder Tansani ko kamngal woni ɗemngal gollorngal laamu e janngirngal duɗe les-lese. To Keña ne ko kamngal woni gollorngal laamu e nehirngal caggal ɗemngal Engele; to Congo (Zaire) e ngal jeyaa he ɗemɗe nay ɗe laamu ngu huwtortoo he golle mum, ko hono noon ne to Uganndaa ko kamngal woni gollorngal laamu caggal Engele. Ene eyɓinee wonnde fotde 100 haa 150 miliyoŋ neɗɗo ene kaala ngal. Gaa-gaa jaajgol maggal to bannge koɗki, eɗen teskoo sabu maggal won’de ɗemngal lawakeewal he leyɗeele keewɗe kadi janngirteengal waɗii ngal ɗemngal guurngal balliforngal. Ko kamngal woni ɗemngal Afriknaawal ɓurngal heewde ballifanɗe.
Nde sembe laamu Eccopi iwi he juuɗe Aksuum fay Amhara he teemedannde 10 haa yetti teemedannde 12, ɗemngal Amharik fuɗɗii ƴellitaade. Hannde ko kamngal woni ɗemngal lawakeewal (langue officiel) leydi Eccopi gila nde ɗemngal maɓɓe ganniyeewal ngal , Geezmaayi. Amharik limetee ko e ɗemɗe Semit en ko wayno Arabeere e Hibru, caltuɗi he yummayeewal ɗemngal Afroasiatik. Ko kamngal woni ɗemngal Amhara en, ɓe ene eyɓine fotde 28 miliyoŋ neɗɗo kono kadi ko ngal ɗemngal ari-ndendi (lingua franca) wonan’de kala Eccopinaaɓe hoɗɓe he nder saareeji e gure tappamaaje ɓe. E ngal haale kadi he leyɗeele takkiiɗe Eccopi ɗe ko wayno Erythre, Sudan, Somali e Jibuti (Djibouti).Amharik ene jogii alkule mum keeriiɗe kadi ɓooyɗe huwtoreede.
Hawsankooɓe ko leñol ɓurngol yaajde he nder leydi Nigeria e Niger. He nder Niseriyaa (Nigeria) 25% ko hawsankooɓe ɗuum ene rokka en limannde 65 Miliyoŋ neɗɗo gaskitintooɗo he maggal ko jiida e leñɗi goɗɗi ko wayno Fulɓe haalooɓe ngal. He Nijeer (Niger), 54 % yimɓe leydi ndi, fotde 10,486000 ko hawsankooɓe. Hawsankooɓe ene tawee he nder ɗeeɗoo leyɗeele haysinno heewaani, Benin, Cameroun, Ghana e Sudan. Hawsankoore ko ɗemngal ɓooyngal winndeede gila nde fulɓe koni laamu leyɗeele Hawsa e teemedannde sappo e jeenay ɓe kuwtoriima alkule arab (ajami) ngam winndude he fulfulde e hawsankoore. Caggal nde laamu koloñaal naati kadi hawsankooɓe kuwtoriima alkule latin ngam winndude he ɗemngal mum en. Gila ko adii jeytaare (independance) taw e ɓe njogii jaayndeeji binndeteeɗi he ɗemngal maɓɓe kadi e ɓe mballifoo e ɓe pira gannde kala he ɗemngal maɓɓe.
Yoruba ko gootal e ɗemɗe tati ɓurɗe waawde haaleede he nder Nigeria. E ngal haalee kadi he nder won e diiwaanuuji Benin e Togo. Ene hoddiree fotde 30 Miliyoŋ aadee ene haala ngal. Hono no Hawsankoore ni, Yoruba ne ko ɗemngal binndangal gila ko adii jeytaare.
Hayso en mbiyno ɗemngal lawakeewal Eccopi ko Amharik ne, leñol ɓurngol heewde he nder leydi ndi ko Oromo en, kadi eɓe tawee to Somali, Keña e Jibuti (Djibouti). Ene hoddiree wonnde fotde 25 Miliyoŋ (25,000,000) aadee ene kala ɗemngal ngal.
Hayso ɗemɗe ɗe jaŋtotoɗen ɗee fof ko momtikeeriije (langues transfrontalier) ne, Iboo kanum wonaa caringal, kono ko ngal gootal e nder ɗemɗe Afriknaaje ɓurɗe heewde haalooɓe. Iboo en tawatee tan ko he leydi Nigeria, kono eɓe njeyaa e ɗemɗe tati ɓurɗe mawnude caggal Hawsa e Yoruba. Ene hoddiree hakke 24 Miliyoŋ neɗɗo ene kaala ngal.
Lingala ko gootal e ɗemɗe lawakeeje he nder Konngooji ɗiɗi ɗii kala (Congo Kinshasa e Brazaville). E ngal tawee kadi, hayso heewaani, he nder Angola e Centre Afrik. Hayso ngal saraaki no yoga e ɗemɗe ɗe kaalɗen dow ɗee ni, sabu maggal yaajde e heewde haalooɓe he nder RDC (Congo Braza), waɗi ene hoddiree wonnde fotde 25 Miliyoŋ neɗɗo ene kaala ngal. Lingala ko ɗemngal pinal haa ɓuri teeŋtude to bannge naalankaagal. Ko kamngal yimooɓe Konngonaaɓe (Zaire) kuwtortonoo he njimri mum en.
Pulaar/Fulfulde en kaali, mbiyɗen ko kanum woni ɗemngal Afrik ɓurngal yaajde e saraade to bannge koɗki. Kono e mbeñdi ɗemngal bayngal hono no Swahili ni, Pulaar alaa hay he leydi ngootiri ɗo ngal woni ɗemngal lawakeewal (langue officiel) hayso ko ngal ɗemngal ngenndiyeewal (langue national) he nder leyɗeele keewɗe. Ko noon ne kadi, alaa hay wootere he saareeji laamorɗi he nder Afrik ɗo pulaar woni ɗemngal ari-ndenndi (lingua Franca) hayso tawii ko ngal ari-ndenndi he nder diwaanuuji keewɗi e nder leyɗeele Afrik keewɗe. Ko he leydi Guinee Conakry tan annda ko aldaa e jeddi wonnde ko fulɓe ngoni leñol ɓurngol heewde, kono nde tawnoo ko Susu en ɓuri heewde he nder Konaakiri (Conakry), 42%, ko ngaal woni ari-ndenndi.
Yimɓe heewɓe teskortoo fulɓe tan ko leñol aynaaɓe egga-hoɗa en (Pasteur nomade/nomad pastoralist), nde tawnoo ko ɗuum woni ganni maɓɓe kadi ko kamɓe keerorii ɗum he nder Afrik bannge hiirnaange, kono ɗuum ko juumre. Hayso pinal egga-hoɗa e pinal dowrinkaagal ene battine he nder pinal fulɓe ne, ittataa kadi fulɓe ko leñol ɓooyngol jogaade pinal saarankeewal, sabu maɓɓe ɓooyde jogaade laamuuji mawɗi e pinal fitram-gollaagu. Pulaar ko ɗemngal saarankeewal, ɗemngal fitiram-gollaagu kadi ɗemngal jaŋde e binndol. Fulɓe cosiino laamuuji keewɗi doolnuɗi ko wayno: Laamu Takruur, Laamu Deeniyankeeɓe, Almaamiya mo Fuuta Tooro, Almaamiya mo Ɓunndu, Almaamiya mo Fuuta-Jalon, Diina-Maasina, Laamu Sokoto (Sokoto Empire), Empire Toucouleur Muslimane (laamu Sayku Umarr Taal), Niooro du Rip (Laamu Hamma Ba mo Diakhou/ Maba Diakhou) e Laamu Fuladu (Muusa Moolo). Ndeke en njiyii pulaar ɓooyiino won’de ɗemngal lawakeewal, njulaagu e fitiram-gollaagu. Sabu fulɓe naatde he Islaam gila he teemedanɗe garwanɗe mum waɗi kadi ɓe ɓooyi janngude e huwtoraade binndol. Ɓe kuwtoriima alkule arab (ajami) ngam winndude he ɗemngal maɓɓe ko ene yaha jooni e duuɓi teemedde tati. Caggal jeytaare, nde laamuuji Afrik pelliti huwtoraade alkule latin ngam winndude ɗemɗe ngenndiije Afrik ɗemngal ene jeyaa e ɗemɗe Afrik ɓurngal winndeede e janngeede.
Manndinka (Bambara, Jula, Malinke, Soose) ko gootal e ɗemɗe ngenndiyankeeje Mali, kadi ko kamngal woni ari-ndenndi he yoga e saareeji maɓɓe ko wayno laamorngo ngoo, Bamako walla Segu. Calte maggal, Julaare, ene yaaji he nder leydi Cote d’Ivoire e Burkina Faso. He nder Guinee kadi Malinkoore ene jeyaa ɗemɗe tati ɓurɗe yaajde. Ko wonaa ɗee ɗoo leyɗeele, calte Manndinka ene kaalee he nder Senegal, Gambie, Mauritanie, e Algerie. Ene hoddiree wonnde fotde miliyoŋaaji sappo haa sappo e joy aadee ene kaalangal. Manndinkoore ko ɗemngal lawakeewal ɓooyngal gila he laamu Mali (Empire du Mali), kadi ko ngal ɗemngal pinal, ñeeñaagu, ngawlaagu e naalankaagal.
Kirunndi ko gootal he ɗemɗe bantu. Fotde 97% he yimɓe Burunndi ene kaala ngal. Ko kamngal woni ɗemngal lawakeewal Burundi, kadi e ngal haalee e leyɗeele takkiiɗe ɗoon ɗee ko wayno Ruwanndaa, Tanzanie, RDC, e Ugannda.
Kinyarwanndaa ko ɗemngal bantu, kamngal e Kirundi koɗe ceekodaaɗe. Kamɗe ɗiɗi kala ɗe njeyaa ko he yummawal Rwanda-Rundi walla Ruanda-Urundi. Ko kamngal woni ɗemngal lawakeewal Ruwannda. Denndaangal yimɓe leydi ndii, fotde 11 Miliyoŋ ene kaala ngal.
Wolof walla Jolfe, hono no Pulaar noddirtangal, ko ceekodaangal e Pulaar e Seereraare, hono no ɗemɗiyankeeɓe ɓee mbiyata, hayso ɗemɗe ɗee nanondirtaa. Ko ngal gootal e ɗemɗe Senegambie caltungal he neeniwal Niger-Congo. Wolof tawatee tan ko he Senegal, Gambie, e Muritani. He leyɗe ɗiɗi gadiiɗe ɗee ko kamngal woni ari-ndendi. Hayso tawii to bannge kuule Senegaal, wolof ko gootal tan e ɗemɗe ngenndiije, hono no Joola, Manding, Pulaar, Sereere, e Soninke nii ne, e jaati wonaa noon golliraa. Ko kamngal woni ɗemngal media (Radio e Tele) gila ndee fof ngoni he juuɗe laamu nguu tan. So ɓennii farayse ko kamngal laamɓe ɓee kuwtortoo ngam haaldude e ɓiyɓe leydi ndi. Sabu saareeji mawɗi ɗii, Dakaar, Ndar, Jurbel, Luga e Kawlak fof wonnoode gure maɓɓe ganni, addanii ɗemngal maɓɓe ngal won’de ari ndenndi he nder leydi hee kala. Keewal haalooɓe Wolof ene eyɓinee fotde 11 miliyoŋ aadee. Hono no ɗemɗe ɗe keeweendi e joom mum en ko juulɓe ɗee fof nii, Wolof en ne kuwtorinooma alkule ajami ngam winndude he ɗemngal mum en. Ɗiin binndi ene nganndiranoo Wolofal, kadi caggal jeytaare ɓe kuwtoriima alkule latin ngam winndude he ɗemngal maɓɓe. Haysinno ballifanɗe e ɗemngal jolfe wayaani hono no Pulaar nii heewde, annduɓe maɓɓe dowrowɓe, ko wayno Seek Anta Joop, Sakiir Caam en mballifiima e maggal gannde toowɗe.
Sooninkoore hayso heewaani haalooɓe ne, ko ɗemngal jaajngal kadi caringal he nder Fuɗnaange Afrik. Soninke ko calte ɗemngal Manndinka ene no ɗemɗiyankeeɓe ɓee mbiyata, ngal wilti ko he yummayeewal Niger-Conco. Ko Soninkeeɓe njoginoo semmbe laamu Ghanna fotde ko juuti haa nde Fulɓe ɓee keɓti ɗum wonti laamu Tekruur walla Takruur. Soninkeeɓe e Fulɓe koɗdi he nokkuuji keewɗi kadi njiidi enɗam. Haa ɓuri teeŋtude noon he nder Fuuta Tooro e Gidimakha. Soninkoore ene jogitiraa ɗemngal ngenndiyeewal (langue national) he nder Mali, Muritani, e Sengaal. Kono e ngal haale kadi to Gammbi, la Guinee, Cote d’Ivoire, Guinee Bissau e Ghana. Haalaɓo Soninkoore ene eyɓinee hedde 2,100,000 aadee.
Hol no foti yimɓe kaalata ɗemngal Pulaar/Fulfulde he nder Aduna he?
Hono no jiyruɗen nii, wonno fayndaare men he ndee winndannde ko anndude ɗemɗe Afrik ɓurɗe yaajde to bannge koɗki mum en e heewde haalooɓe. En kaaliino gila e fuɗɗoode wonnde rokkude limoode laaɓnde hol no foti yimɓe kaalata ɗemngal maaniwal wonaa ko aaɓnoto sabu ngoon humpito jogaaka. Ko eyɓinanɗe (estmation) tan tuugnaade e hol leyɗeele ɗemngal ngal haalatee, hol no foti yimɓe koɗi he ndiin walla ɗeen leyɗeele, he nder mum en holno foti e nder teemedere fof (%) kaalata ɗemngal ngal? Yeru, wiyooɓe hakke miliyoŋaaji sappo ene kaala ɗemngal wolf ɓee tuugnoto ko e wiyde hayso jolfuɓe ko 35% he nder Senegaal ne, he nder teemedere Senegaalnaajo fof heen cappanɗe njeetato (80%) ene kaala wolof. Ɗuum ene waawi won’de goonga, kono soɓe ngartii e ko wayno ɗemngal pulaar ɓe eyɓinta tan ko wonnde e nder teemedere Senegaalnaajo fof heen noogas e jeenayo (29%) ko Fulɓe. Kono mbele ko fulɓe tan kaalata Pulaar he nder Senegaal walla leyɗeele keddiiɗe ɗe ɓe koɗi ɗee? He nder Fuuta Tooro (Senegaal e Muritani) eɗen nganndi wonaa Fulɓe tan koɗi heen. Eɓe koɗdi e Soninkeeɓe e Jolfuɓe, kono ɓeen fof ene kaala Pulaar. Ko hono noon kala leydi ɗo Fulɓe koɗi, eɓe njogii diiwaanuuji ɗi ɓe ɓuri heewde kono e ɓe koɗdi heen e leñɗi goɗɗi tawa ko ɓeen kaalat ɗemngal maɓɓe. Ko ɗuum waɗi ɗii ɗoo leñɗi ɗi payɗen limde, keeweendi e mum en ene kaala Pulaar/Fulfulde, woni Soninkeeɓe, Seɓɓe-Jolfuɓe (Seedo-Seedo en), Bassari en, Dogon en, Gurmaaɓe, Gisgaaɓe e Tuppiri en.
Limoode nde tawaten e binndi ene wona tuggude e 25 haa 100 miliyoŋ neɗɗo ene haala Pulaar/Fulfulde. Eɗen nganndi ɗuum noon ene weeyondiri. Kono hayso ko ɗo hakkunde ɗoo tan pawi ɗen ma en ndañ limannde 50 Miliyoŋ aadee haalooɓe Pulaar/fulfulde he nder winndere he. Ɗuum firti, so ɓennii Swahili e Hawsa ko Pulaar/Fulfulde woni ɗemngal ɓurngal waawde haaleede e nder ɗemɗe Afrik.
Like this:
Like Loading...
Related


text:
Ko mbinndat-mi ɗoo koo toɗɗii ko fulɓe. Fulɓe mbiyi “ cukuñaagu yumma, ko ɓiɓɓe yumma kaaldata ɗum ”. Ko ɗum saabii mi winndaani ɗum e ɗemngal goɗngal ngal wonaa Fulfulde. Ina tijjaa heen maa ɗum hanndo haala kaa, hay so jommbaani waɗa ciyam, e jookli renndo men.
Mi yiɗaa binndol ngol juuta, ngati njiɗ-mi ko heewɓe mbaawa ɗum tarde. Ɓe tarda kadi, hakkille tawa wonaa ɓernde. Hay dara en mbaawaa gasnude so tawii ko ɓernde ɗowata en e golle men, alaa e sago ñoƴƴen ɓerɗe men, kuɓɓen hakkillaaji ɗii, mbaawen ɓetde, mbaawen taykaade, e miijtindaade ko aldaa e miɗo yiɗi/añi meho oo tan. So en mbaawaani ɗum waɗde ko caggal tan keedaten eɗen nduka, eɗen ƴakkondira e ko’e men, tawa alaa ko gasi. Fulɓe, ko en jom hakkillaaji en, eɗen mbaawi waɗde ko heewi. Pinal men kadi ina alɗi, ina waawi wallitde en e jeewte teeyɗe ɗe ngaldaa e coow (duko). So en njiɗii leñol men yahra yeeso, en ƴellitat ndiin mbaydi yeewtere, e ngaal-ɗoon miijiyankaagal. Leƴƴi keewɗi ndewii ɗo ngon-ɗen hannde ɗoo, kono ɗi kisiri ko ƴellitde hono nguun fannu miijiyankaagal e yeewtere. Nder duɗe ɓurɗe toowde e adunaaru nduu, ɗo gannde dowrowe tafatee, ko ngaal miijiyankaagal e ɗeen jeewte njaalii toon. Ngati ko e majje gannde ɗee puɗata. Faandaare am, muuya am, ko yo en mbaaw ɗum. Mbaawen nuunɗal haala ka aldaa e jinngere, aldaa e heedi-heeda hay so noon ina muusi en, walla ina haawi en, maa nii ina najni en. Hakkille neɗɗo ko hakindeejo, ko najni ɗum ina weeɓi. Waawi yaltinde mo heen tan ko ɗowol miijiyankeewol tiiɗngol ngol o waawi huutoraade, e taboraade.
Toɓɓere nde loow-mi ndee fayti ko e ngonka men, enen fulɓe, to baɗte ngonki men. Miɗo wiya ngonki kuuɓal geɗe ganndinooje goɗɗo wonde neɗɗo joofaaɗo oo ko pullo. Farayseere wiyata ngonki ko “identité”.
Kala leñol ina jogii ngonki mum. Kiin loowi ko jeloode heeriinde heɓtinirteende leñol ngol. Ndeen jeloode noon wonaa nde nguru ɓanndu, nde wonaa nde ŋari, nde wonaa kadi nde gollal (meccal). Nde ɓuri loowde ko geɗe pinal e nehsu.
Hannde ina jaaki mi wonde heewɓe ina paayndira diine Islaam (ɓurɗe jaalaade nder leñol fulɓe) e ngonki fulɓe. Miɗo sikki ngal-ɗoon jaawondiral ko deentateengal sabu engal majjitina ko heewi e neɗɗaagu men, kadi engal ɓora geɗe pinal keewɗe, engal saaboo kadi peƴte ɗe kaanaani wonde hakkunde fulɓe.
Ko adii fof, Pulaaku hecci diine Islaam ko heƴataa e maayo geeƴ! Wadde ngonki fulɓe ko ɓooyki tafeede. Ki waawa dotteede tan, ki artiree e diine ɗee, hay so noon en ngontii fasniiɓe ɗe.
Ko adii nde fulɓe ina naata diine Islaam, tawa ɓe ƴellitii pine keewɗe, gonnduɗe e conce laaɓtuɗe kan e ñeeñe e gannde. Wadde tawa ɓe tafii ngonki maɓɓe haa timmi : hono pulaaku nguu. Wadde nguun pulaaku fotngu wonde ɓoggol kaɓɓondirowol fulɓe adunaaru nduu fof fawaaki e diine ɗee. Ɗum firti, ko woni pullo tan ko pasniiɗo pulaaku nguu, kono sellataa faweede e makko jaɓande diine Islaam. Jaɓanɗo diine Islaam ko juulɗo wi’atee; wadde eɗum seerti. Won fulɓe ɓe ngonaa juulɓe, ittataa ko ɓe fulɓe. Won juulɓe ɓe ngonaa fulɓe, ittataa ko ɓe juulɓe. Wadde so fulɓe njiɗii hisnude pulaaku, alaa e sago ɓe ceernda ɗee geɗe ɗiɗi; so wonaa ɗum ɓe mbaasondira e ko’e maɓɓe. So tawii ɓe njiɗi ko feewnitde leñol maɓɓe e ligganaade ɗum mbele ƴellitoo, yo ɓe ummoro pulaagu, ɓe ñaawira ɗum golle maɓɓe. So tawii noon ummini ɓe ko ƴellitde diine Islaam, yo ɓe kaal kadi haa laaɓa. Oon sahaa, kala juulɗo jiɗɗo ƴellitde diine maa tawtu ɓe, kono kam wonaa pulaaku woni ɗoon e ƴelliteede. Mi wonaani e wiyde wonde pulaaku e Islaam mbaawaa yahdude, eɗum waawi yahdude tigi. Kono ƴellitaare won ko laaɓndii, etee kala kumpitiiɗo no ɗum ardata ina goongɗini ɗum. Ko nehsuuji ngoni ɗaɗi ƴellitaare, nehsu Islaam fawii ko e aarabiyankaagu, ina seerti e nehsu pulaaku. Wadde so en njiɗii ƴellitde pulaaku, alaa e sago ndewen e nehsu mum, ƴelliten ɗum haa laatoo, oon sahaa eɗen mbaawi fawtude heen Islaam so en njiɗii. Kono so tawii ko Islaam njiɗ-ɗen ƴellitde, ngam fawtude heen pulaaku caggal ɗum, oon sahaa nehsu pulaaku nguu jommbaani faatoroo en ngati ɗaɗi mum coppaama. Wadde kaalden heen nanondiren.
Miin noon to bannge am, ko pulaaku ɓurani mi huunde fof; ko kañum ngardin-mi kala ko neɗɗo ina waawi miijaade. Wadde ko kañum njooɗtorii-mi gollanaade.
Mi wonaani ɗoo gollanaade Islaam, ngon-mi ɗoo ko gollanaade Pulaaku. Ko Pullo yiɗi fof yo won, caggal nde o fasnii pulaaku makko haa timmi, o dartorii ƴellitde pinal makko e ɗemngal, ko min musiɗɓe; maa min mbaaw gollodaade. So pullo ardinii goɗɗum ko wonaa pulaaku nguu, oon min ngoɗɗidoytaa no feewi nder golle. Sabu ko o ardinii koo so haɓoyii e pulaaku nguu, ko ɗum o nannganoyta junngo, ɓayri ko ɗum woni ko o ardini.
Wadde ngannden ko njiɗ-ɗen, ngannden caɗeele men, paamen ko woni asli men e ɗaɗi neɗɗaagu men.
Hannde so aduna oo fof rentii, wiyaama leñol fof yo addu ko mum, wonaa Islaam nawaten. Islaam oo tawata ko aarabeeɓe ngaddii gila subaka, etee aduna oo fof ina jooɗtorii ko ɗum sii maɓɓe. Kono so en ngaddii pulaaku nguu, ɗoon waɗataa guli. Hay gooto e adunaaru nduu ummotaako wi’a en ngujjii ɗum, maa en ñeemtinii ɗum. Ko ɗoon nganndirten ko njey-ɗen, e ko luɓi-ɗen. Mi wi’aani fulɓe yoo njaltu Islaam, ɗum mi haalataa ɗum, ko mo woni fof e muuya mum. Kono mbiy-mi ko fulɓe poti ardinde ko pulaaku, sabu ko ɗum ɓe ngoni e jaati, eɓe mbaawi naatde e diine ɗe ɓe njiɗi fof, kono ɗum fotaa taƴde hakkunde maɓɓe. Eɓe mbaawi kadi heddaade e diineeji fulɓe ɓooyɗi sabu ko heewi e neɗɗaagal maɓɓe ko heen woni, ko ɗeen ɓuri yahdude e ndimaagu maɓɓe kadi (eɗen mbaawi ɗum dallinirde hakkille, gila e ñeeñal, conce, pinal, nehsu… ɗee geɗe fof puɗi ko e ɗeen diine). E ndeen toɓɓere, ɓur-mi fasnaade ko Foroforoondu, Kuumen e Geno sabu miɗo yi’a heen mahdi fittaandu am e ngonki am. So pullo feldii kam ɗum, ngannden na’i njardii laaceeje ! Wonde ko mum so felniima, hanti ñawu naatii ! Yoo wuur Pulaaku !
On njaaraama !
Muhammadu Faliilu Sih


text:
Alhaali rentagol e raaɓol koronaawiriis e saa'i ndee juuldeere donkin
Saakitaama ñannde :
Hannde e talaata, ñannde 20 lewru 7ɓuru 2021 ka yewtere men On Tottaama Konngol, on hollii men miijo mon ko yowitii e alhaali reenagol e raaɓol ñawu koronawiriis e ndee juldeere donkin.Heɗoɗee jeewte e miijooji heɗiyankooɓe e hertiyankooɓe ɓen
Hiɗon waawi neldude men lamndal ngal yiɗuɗon yo men jaabo e guurol.
Okkee miijo mon e ndee toɓɓere ka tongoode watshapp : 00221766441280.
Heɗee jeewte amen fow ka kelle amen Facebook e Twitter: RFI FULFULDE
On Tottaama Konngol ko ñalaande kala gila njamndi 13:15 faa 13:30 (GMT).


text:
Home -- Fulfulde -- Perform a PLAY -- 134 (STOP 2)
134. DAREE 2
Jiwo : "Fii Duɗal ngurndan ɗan 1. Hannde en janngay maande wi’eteende nden DAREE!"
(Hito ko otooje ɗen yahata kon)
Gorko : "Hara o feetii? O doginii otowal ngal haa o feýýintinii uyngo ngon rewrude ka windii ɗon ka ɗoworgal DAREE."
Jiwo : "No gasa hara himo hawji."
Ka nder Kitaabul Muggadasi, hiɗen janngude fii aaden hawjuɗo kanko kadi. Hari himo metti eååande. Hari yimåe åen fow no huli mo. Himo joginoo miijooji warugol hoore. O tampinii yimåe laaåuåe buy.
Saawulu : "En mulinay kala almasiiyaajo. Kala aaden wi’uɗo wonde Iisaa ko Åiɗɗo Alla. Mahin ka wi’etee ɗon Damaasi."
Himo faalaa nangude woråe e rewåe. Yottinoowo mawɗo sadaka on newnani mo waɗugol ɗun.
(Hito yahooåe) Saawulu no yahude no åuriri yaawude. Tun nde wootere o dartii.
O yi’i ndaygu immorde ka kammu, ngu hundi mo.
Iisaa : "Saawulu! Saawulu! Ko fii honɗun wonɗaa mi cukkanaade?"
Saawulu : "Ko a hombo nii, yaa an Joomi an?"
Iisaa : "Ko min woni Iisaa on mo wonɗaa cukkaade. Immo. Naataa Damaasi, mi yeetoto ma ko haanuɗaa waɗude."
Yimåe yaadaynooåe åen e Saawulu nani hawa kan, kono åe alaa yi’ude hay gooto. Fewndo ko Saawulu immii, tawi o bumiɗiino. Wondiååe makko åen ɗowi mo haa ka saare.
Annabi Iisaa darnii Saawulu. O faami wondema ngurndan makko ɗan no jokki laawol aaliingol. Hari himo sikka ko mo Alla. Kono hinaa goonga! Si en wondaa e annabi Iisaa, haray en fow hiɗen sutanii laawol bongol ngol ka nder ngurndan men. Hiɗen jokki laawol ngol hewtintaa en ka aljanna. Ko laawol hulåiniingfol nii. Ko ɗun si annabi Iisaa darnani Saawulu e woååe goo kadi.
Jiwo : "Haa hande mi yi’aali ndaygu."
"Tindinoore daragol ngol" ka Alla no waawi gollirde no sertiri e mo kala.
Gorko : "Ɗun no waawi wonde aksiden maa nawnaare, e piide misal. Ko honno woniranno maa an?"
Min "Daragol" an ngol ko e waaju iwi. Alla huutoray kadi yimåe no åe wonira maande fii ndarnugol woååe goo.
Jiwo : "Ko honɗun non heåunoo Saawulu?"
O qirritii wonde himo e hoore laawol bongol ngol, onsay o torii Alla. Åay balɗe tati feýýii, neɗɗo ari ndaarugol mo.
Hanaaniiya : "Ko an yo Saawulu musiɗɗo an, ko Iisaa Joomi on woni ko imminimmi fii yo a wuntu. Awa kadi fii yo a heewu Ruuhu Seniiɗo on, fii no hettitiraa doole fii jokkitagol yaadu ngurndan maa ɗan."
Fewndo onsa’i, Saawulu wunti.
Gorko : "Åawto ɗun non, ??? onsay non?"
Almasiiyaaåe åe o faalanoo åen warude wontii yiååe makko åuråe hiååaade åen. O ardii yogaaåe haa e annabi Iisaa, o holli åe laawol ngol.
Yewtooåe : Fillitotooɗo, jiwo, gorko, Saawulu, annabi Iisaa, Hanaaniiya
© Copyright : CEF Allemagne


text:
Haali ɗum ko ganndo biyeteeɗo Stephen Hawking : “duuɓi 1 000 aadee heddoraa e wuurde, so wonaa taw noon en eggu payen tagofeere woɗnde !” Ndeen noon, e wiyde makko, ine waɗɗii en jokkude wiɗtooji paatuɗi e weeyo : “mi sikkaani so eɗen nguura ko ɓuri 1 000 hitaande goɗɗe tawi en ummaaki e tagofeere ngon-ɗen ndee”. Geɗe tati o wiyi ngoni sabaabu kaa haala : go’o ko mbayliigaaji ngonka weeyo, ɗiɗi ko nikleyeer, tati ko ƴoƴre tafaande. Kono kadi o hollitii weltaare makko e jahral yeeso winndere ndee e nder ɗii duuɓi 50 cakkitiiɗi, haa arti noon e “ko aadee en, hono enen, enen toɓɓon tokoson tagoore, en mbaawii ɓadtaade faamde doosɗe mum”.
Wonaa ngol woni gadanol ko oo ganndo ina haala ko wayi nii. E lewru abriil ɓennundu nduu tan, o yaltiniino miijo mahngo laana mawka weeyo ngam yahde to ñukkulde koode wiyeteende Alpha de Centaure (Alfaa de Santoor), diɗɗal koode ɓurngal ɓadtaade en. O wiyiino kadi wonde Leydinaaɓe ina poti « siiñtoyde Lewru ɗoo e duuɓi 50 » sibu Leydi ɓiɗtiroyde ɗum en.
Ko ngolɗoo konngol o joofniri ndeen yeewtere: « Hoto njejjitee hooynaade koode, hoto ƴeewee koyɗe mon. Eto-ɗee faamde ko njiyaton koo, naamnito-ɗee sababuuji goodal winndere. Ngonee laaɓɓe. Nguurndam ina haawnii hoto won haaju mon, sibu neɗɗo ronkataa feere waɗde huunde no foti fof, tee siyna ɗum. Ko ɓuri himmude koo ko waasde jebbilaade ».
Kanko Stephen Hawking ko o ganndo ɓalliwal miijiwal (physique théorique), e hiisiwal. O jibinaa ko 1942 to Oxford (Angalteer). O jannginii hiisiwal to jaaɓihaaɗtirde Cambridge hakkunde 1980 e 2009. Ko o ganndo keɓtinaaɗo e winndere hee kala sabu wiɗtooji makko paatuɗi e won ɗiin fannuuji luggi ganndal weeyo e hiisa. E oo sahaa Hawkings ina wondi e rafi, ngoofɗinɗo mo. Omo anndiraa kadi won ndeen darnde, ko wayi no heedande palestiinnaaɓe e nder hare mum en e Israayiil.
Caggal haala, mbiyen “ko Alla tan woni ganndo, omo luɓira noon mo o welaa”. Yo o yaafo en.
Bookara Aamadu Bah


text:
jeŇaaku ko e leňi buubi jeyaa, kono ko buubi ɗi nefnaaki, ko buubi teddinaaɗi ni , nde tawnoo ko kan’ji buubi ňaaki ɗi njibinta njumri(njuumri).
Njumri no paamirtaa wonata ko beɗi, beɗi ɗi ko kanum e mɓaɗata limmbam ɗam – limmbam ko ndiyam tekkuɗam mbelɗam haa nanndi e suukara walla ni wiyee ko suukara nanndi e njumri welde, sabu suukara ko feewno, njumri noon ko tago.
Buubi ňaaki ɗi nii no njiyru-ɗaani eɗe njuurondiri ko noon ňaaki koɗirta ; arde e hofru – hofannde leɗki sabbina heen, tawa ko ňaaku juurii e ňaagu haa ɗi mbaya no sabbu njum ni.
Walla ňaaki ɗi naata e luuro leɗki walla e ngaska waande walla ni e nokke goɗɗe tan kala ɗo newanii ɗi waɗde hoɗorde ɗi koɗat.
Ɗo ɗi koɗi fof kadi so tawii ɗoon na yaaji na hoolnii eɗe mbaawi won’de ɗoon duuɓi.
Mbeɗu njumri heen fof wayata kono mbeɗu pawaangu kaasuuji ataay haa hawri ni yeeso e caggal fof, nde tawnoo beɗi njumri ɗi nder e boowal fof nanndi yahdi wonaa kadi ina murliɗa tan no mbeɗu caňu ni, ko ɗeppitgol ngol tan wiy ɗum mbeɗu.
Ɗoon noon ko wayi no kaasuuji ataay ko ňaaki ɗi jibina e mum, eɗen nganndi leňi buubi fof walla ko heewi heen kam jibinta ko ngilngu, nguun ngilngu noon waylotoo wonta ko jibini ɗum ko.
Ňaaki ɗii ne so njibiinii gilɗi haa mbayliima ngontii buubi ňaaki njaltii tawytoyii renndo ɗum en, ɗi njibtintaa e ɗiin beɗi, ɗiin beɗi ko mboofoondi ooldi mbayndi no oolɗol mboofoondi ɓoccoonde ɗi mbaɗtata ɗoon, ɗuum wiyetee ko mbaŋri, ndiin mbaŋri noon deftotoo saaya wonta limmbam, caggal ɗuum ɗi udda kunuɗe kaasuuji ɗi, ɗoon woni kaaɗtudi ňaaki ɗi e nguun ɗoon mbeɗu e wonan’de ganndal finaa tawaa – gannde finaa daňtaa ɗee noon ina gasa tawa na njogii heen humpito wonngo.
Ňaaku ina ňaama ko heewi kono ɓuri waawde ňaamde ko piiɗe leɗɗe(puɗe), ko ɗi ňaamata ko e ɗuum ɗi ngontinta njumri ndi, no paamirtaa ko ňaaki ɗi ňaamata ko, ko e ɗuum ɗi mbaɗtata njumri ndi.
Won wiyooɓe beɗi ɗi ko jalte ňaaki ɗi – lemmbamɗam ko taaram ňaaki ɗi, ɓe mbiyi ko ňaaku tan daňi yaltoya ňaamee – taaroo yaree, kono ina waawi won’de kadi tawa ɗuum ko sooynannde miijo nde yottaaki tan.
Ina gasa won’de tawa ɗi nguufat ɗum ɗi nguuftoya(ngukkitoya) ɗum, walla daňa ɗo ɗi mofi ɗum ɗi ngadda ɗi peewnita ɗum haa wonta njumri ndi, ngati aɗa yiya e koyɗe ňaaki ɗi na cinndii huunde ko wayi no takkordi, ina wona tawa ɗuum ko mbelɗam ɓiɗɓe piiɗe leɗɗe ɗe ňaaki ɗi ndaňi no ciiɓorii ɗum cinndii ɗoon, tawa ko koyɗe ɗe ngoni egginirgal mum.
Sabu ko ňaamaa yaltoyaa heewaani ňaamteede, ina gasa tan njumri tawa ko ko egginaa e leɗki tan defaya haa ɓenndi to suudu ňaaki ɗii to.
Mbeɗu njumri kadi tiiɗaani so a jaggii doole tan raaňitto e juɗngo ma.
Ňaaku na haɓoo na haɓtoo ŋatataa, ňaaku fellat tellirta ko caggal, kurala ngal naatataa haa majja ɗo fellaa ɗo, ina waɗi ko wayi no wukkuru ko ɗuum.
Woto woɗɗinoy hakkille ma innde kural ngal !! « kurel ngel ko leeɓel tan ngel juutaani, addanta kurel ngel waawde naatde ɗo fellaa ɗo, ngel yahdata ko wonki haa ngel naata ngel fuɗɗa maayde ».
Idrissa KAH


text:
E hitaande 2012 maaynde ndee, Barak Obama dañii 600 000 dolaar (177 miliyoŋ ugiyya). Kono, so lempoo ittaama heen (18,4%), o ngalu makko artata ko hedde 145 miliyoŋ ugiyya. Ko nii iwdi nguu ngalu feccitorii : hedde tataɓe ɗiɗi ko njoɓdi makko hitaande (hedde 110 miliyoŋ ugiyya), ko heddii koo k geɗal makko e njeeygu defte ɗe o winndunoo.
E hitaande 2011, ngalu maɓɓe tolninooma e 236 miliyoŋ ugiyya. Ɓe njoɓii heen kadi lemmpoo galle maɓɓe to Illinois (fotde miliyoŋaaji 9 ugiyya), ɓe ndokkii heen 45 000 miliyoŋ (nayaɓal ngalu maɓɓe) pelle paabotooɗe : ɗum firti ko ɓe cakkiima nayaɓal ngalu maɓɓe. So tawiino miijo makko jaɓanooma, ɓe potatnoo heddoreede ko hedde 124 miliyoŋ ugiyya, tawi sadak oo ittaaka heen. Ngoon miijo ko wiyde « kala keɓoowo ko ɓuri 250 000 dolaar (74 miliyoŋ ugiyya) ko yoɓ heen 30% lempoo (seeɗa ŋakki tataɓal). Kono ko luulndiiɓe makko (repoobilikee en) calii ɗum.
Njerondiree jawdi makko e sadak makko, e ko mawɓe leyɗe men keɓata, e ko cakkootoo koo !
Ƴoogirde : Le Monde


text:
Koorka keefeero e kaangaaɗo :
Koorka ko e dewe Alla jeyaa. Ndeke kaangaado e keefeero mbaawaa wiyeede yo koor ngam ŋakkere kellefuya e ŋakkere diine.
Fawaade e hadiis Aliw yoo mbelemma won e makko (MAWM) o wiyi : hono Annabi, mo jam e kisal ngoni e mum (JKM) oo wiyi : tato ɓeen ko yaafaabe : kaangaaɗo haa sella; ɗaaniiɗo haa fina; cukalel haa waɗta hoyɗitaade, haa ngel hellifee. Naniraa ɗum ko Ahmadu, Abuu Daawuda e Tirmisiyyu.
Koorka keefeero e kaangaaɗo :
Koorka ko e dewe Alla jeyaa. Ndeke kaangaado e keefeero mbaawaa wiyeede yo koor ngam ŋakkere kellefuya e ŋakkere diine.
Fawaade e hadiis Aliw yoo mbelemma won e makko (MAWM) o wiyi : hono Annabi, mo jam e kisal ngoni e mum (JKM) oo wiyi : tato ɓeen ko yaafaabe : kaangaaɗo haa sella; ɗaaniiɗo haa fina; cukalel haa waɗta hoyɗitaade, haa ngel hellifee. Naniraa ɗum ko Ahmadu, Abuu Daawuda e Tirmisiyyu.
Koorka cukalel : ina anndaa cukalel fotaani hoorde kono tan jinnaaɓe mum ina poti yamirde ɗum yo hoor, ngam etaade jannginde ngel koorka gila e cukaagu, so engel waawi, engel hattani, ngel jokka fawaade e haala Rabiyya Bintu mo-Awwaji ɗo wiyi : “nelaaɗo Alla (JKM) oo neliino Sabiihata Asuraa to gure Ansaar en, wonde kala battinnooɗo hoorde yo timmin koorka mum, kala battinnooɗo taƴde yo yoɓ balɗe mum ɗe rewetenoo ɗee. E oon saanga nde min nani ɗum, a min koora, min njamira kadi ɓiɗkon amen yo koor, kala heen keyduɗo woyani ñaamde, min ndokka ɗum ko ñaami, oon mo woyanaani ñaamde noon, jokka koorka mum.” O wiyi : “so min njahiino to jamaa, min nawora sukaaɓe ɓee, min ndokka ɓe ɓiɗɓe takaɓɓe peewniraaɗe leeɓi, kon ngona e fijirde ɗum haa kumtaari yonta.” Naniraa dum ko Bukhariyyu e Muslim
Hol mo newnanaa taƴde ina waɗɗii e mum ñamninde miskiino ?
Newnanaa ɗum ko nayeejo debbo e gorko e ñawɗo gannduɗo ñaw mum sellataa. E jom golle en tawa golle ɗee ko golle ɓurɗe muusde, tawa ina anndaa so o woppii golle ɗee tan o alaa no o wuurdi, so o hoorii kadi ina waɗana mo lor ɓurtuɗo. Oon ina foti waɗde lehel miskiino ñalnde kala nde o fini, ɗuum ina wayino o hoorii so tawi o waɗii noon haa lewru nduu maayi. Ñawɗo oo ne so cafroowo anndinii ɗum wonde ñawu ngu wonndi ngu sellataa, oon ne kadi ina foti yaltinde lehel miskiino ñalnde kala haa lewru koorka nduu maaya. Lehel miskiino noon anndube diina ɓee mbiyi ko nokkannde juuɗe ɗiɗi; ɗuum noon ina waawi wonde liibaar gawri walla tamarooje walla kala ko ine ñaamee tawa ɓetete peesee. So cakkatooɗo yiɗii kadi ina waawi waɗde muudo walla ko ɓuri ɗuum. Ina ɓura heewde tan ina ɓura moƴƴude, alaa ɗo dottaa. Araani e sunna ɗo ɗum dottaa. Kono Ibnu Abbaas wiyi : “mawɗo nayeejo gorko e debbo ina mbaawi waasde hoorde tawa subaka kala ina ñammina miskiino, njoɓataa koorka kaa”. Naniraama Bukhariyu e iidaay : hono Ibnu Abbaas (MAWM). Ina janngaa e Quraana : “wonande ɓeen hattanɓe lehel miskiino”, ɗum woni ko simoore Nagge, kaawise 185
Ibnu Abbaas wiyi : “ɗumɗoo ko toɗɗii koo ina heewi, ko wayi no ɓeeɗoo : nayeejo gorko e debbo, ganndaaɗo ñawu mum sellataa; jom golle en muusɗe kaaɗdi muusgol tawa hitaande ndee fof ngalaa golle goɗɗe ko ina wuurna eum en so wonaa ɗe njogii ɗee; saaysaayeeɓe sokaaɓe e kasooji kaaɗdi nguurndam mum en e wonndude e gollineede; sowiiɓe ɓe cellaani ina kuli ngam daɗndude pittaali mum en ; muuyninooɓe ɓe keewaani kosam ngam wuurnude tigguuji mum en ngalaa kadi jawdi ko ina keɓiraa kosam ngam wuurnirde ɓiɓɓe mum en.
Ɓeeɗoo jangtaaɓe fof ina poti waɗde lehel miskiino tawa njoɓataa koorka kaa to bannge ibnu Umar, kono laawol Maalik e Ibnu Hasme mbiyi ko nayeejo gorko e debbo potaani waɗde lehel miskiino etee njoɓataa.
Newnanaaɓe taƴde ina waɗɗii e mum en yoɓde :
Ina aamnoo e ñawɗo ganndaaɗo ñawu mum ina sella e ɗanniiɗo so geɗe mum en ngasii, yoɓde ko ndewetenoo, faawaade e haala Alla toowɗo oo, ɗo wiyi : “oon mo laatii ko ñawɗo walla woni ko e ɗanngal yo o limtoy ɗum e nder balɗe goɗɗe”. Naniraa dum ko Ahmadu e Abuu daawuud e Bayhaqiyyu, e tuugnorde sellunde. Hono biyeteeɗo Muwaaji, e nder yeewtere mum wiyi : “Alla toowɗo oo farlinii koorka e dow Annabi mo jam e kisal ngoni e dow mum oo, o jippini : “eehey mon goongɗinɓe ! Waɗɗinaama e dow mon koorka honono waɗɗiniranoo e dow adiinooɓe on, mbele oɗon kula Alla”. Simoore Baqara : kaawise 185.
Kala ñawu ina aamninaa heen taƴde hay sinno ko ñiire muusoore walla segene. Ɗum noon ko laawol Bukaariyyu o wiyi : “so tawii neɗɗo heyɗii haa hulii ina halkoo heen, ina aaɓnoo o taƴa fawaade ko o jooɗiiɗo”, ɗum firti ko so tawii neɗɗo o woni ko e nokku gooto o ɗannaaki. Ngam Alla wiyi : “hoto mbaree pittaali mon, laatiima Alla ko juurmotooɗo on”. Woni ko to simoore nisaayi kaawise (29). Alla kadi wiyi : “o waɗaani e dow mon e nder diina hee ɓiɗtere”. Simoore hajju : kaawise 78.
Hono Abii Saayidu Elkhudiriyu (MAWM) o wiyi : “laatiima a min kaɓetenoo wonndude e Nelaaɗo Alla (JKM) e nder lewru Ramadaan ina e amen hoorɓe, ina e amen kadi ɓe kooraani, hay gooto e amen towtoyaani goɗɗo oo, fawii tan ko kala e amen jogiiɗo semmbe ngam hoorde kala e amen lohɗo taƴa. Koorka noon no tawri neɗɗo fof ɓeydad ɗuum, so tawii neɗɗo ina selli ɓeyda cellal mum, so tawii neɗɗo ina ñawi ɓeyda ñawu mum.” Abii sayiid kadi wiyi : “min ɗanniima a min ngonndi e nelaaɗo (JKM) fayde Makka etee amin koori. O wiyi : min njippii e nder galle gooto, Nelaaɗo wiyi min “nganndee on ɓattiima gaño mon, ɓuri badtaade on ko taƴde, tawa laatiima ko min newnanaaɓe oon mo welaa hoora, oon mo welaa taƴa; won e amen taƴnooɓe, caggal ɗuum, min ngari kadi min njippii galle goɗɗo, o wiyi : jooni on mbattidii e añɓe mon, ɗum noon taƴee!” Min taƴi caggal ɗuum nde min ɓenni ɗoon min koori minen e Nelaaɗo Alla fof e nder ɗanngal ngal.” Naniraa dum ko Amadu e Abuu daawuda
Mo waɗɗii e mum waasde hoorde, waɗɗii e mum en joɓgol ?
Anndu fiqhu fof kawrii jiyɗo jibinirgol e jiyɗo ella fof ina poti taƴde, ina poti yoɓde ngam ko Alla haɗi ɓe hoorde, koorka maɓɓe sellataa kono noon so ɓe ceerti heen eɓe poti yoɓde ko faatorii ɓe koo. Ngam naniraama Bukhariyu e Muslim fawaade e Aysata (MAWM) o wiyi : “min laatinooma a min piilotonoo e yonta nelaaɗo mo jam e kisal ngoni e dow mum oo (JKM) , min njamiree yo min njoɓ koorka kaa, kono min njoɓataa njuulu nguu.
Ñalɗi kaɗaaɗi hooreede :
Arii e nder hadiis laɓɓitinɗo ɗiin ñalɗi kaɗaaɗi :
Anndube diina ɓee ina kawri kaɗegol hoorde e nder ñalɗi juulde, ɗuum noon ko juulɗeeli ɗii fof. Ɓuri teeŋtude noon ko juulde taaske e juulde koorka, so yiɗii noon koorka ko farilla walla ko yarlitaare, fawaade e konngol Umar (mo mbelemma Alla won e mum) hono nelaaɗo Alla (JKM) oo haɗii koorka ɗiin ɗoon ñalɗi ɗiɗi. Ngam o wiyi : “juulde ndee ko juulde mon onon muslimiina en, ko fayti e juulde taaske kadi ko ñalɗi ñaamee njaree kirson layyaaji mon, ñaamon heen haa mbelto-ɗon”. Naniraa ɗum ko Aamadu e nayo ɓee fof.
Kaɗegol koorka e ñalɗi tasriiki
Ɗum firti ko e nder balɗe tati dew ɗe e juulde taaske ɗee, kooretaake wonan de hajjooɓe, hay mo hajjaani nii fotaani hoorde ɗe : waɗi noon ko ɗi ñaldi ñaamde e yarde. E ko naniraa Abuu Hurayrata : hono nelaaɗo Alla (JKM) oo neliino Abdallaahi Bun Hujayfata to Mina ngam wiyde ɓe hoto ɓe koor e nder ɗeen balɗe, ɗum woni ñalɗi juulde, ngam ko ɗi ñalɗi ñaamgol e jargol. Koorka waawaa heƴde e nder heen so wonaa siftorde geɗe Alla. Naniraa ko Aamadu e tuugnorde moƴƴere. Naniraama Dabaraaniya e Ibnu Abbaas yo mbelemma Alla won e maɓɓe : hono nelaaɗo Alla (JKM) oo neliino jeeynoowo : yo yeeynu hoto hay gooto hoor e nder balɗe juulde ndee, ngam ko ɗe balɗe ñaamde e yarde e lelodaade e rewɓe mum en. Kono saahibi biyeteeɗo Nisaayi oo wiyi so neɗɗo koko takkunoo ma hoor e ɗiin ñalɗi, ɗum hawrii e ñalnde juulde, ɗuum so wayii noon alaa e sago o hoora ñalnde heen hay sinno hawrii e juulde ngam takkere nde o takkadnoo Alla ndee ɓuri juulde ndee heewde to bannge makko, kanko koorɗo oo, wonande heddiiɓe ɓee podaano ina koora ɓee kam yo njokku mbelemmaaji mum en. Ɗumɗoo ko jangtaa ɗoo koo, alaa luural to bannge Anndube diina…
Ina jokki
Jibi Muusaa Joop


text:
Senegaalnaajo biyeteeɗo Muhammed Mujtaba Jallo, jahroowo e duuɓi 18, almuudo to Duɗal Daarul Iimaan mo Sicap Mbao, hooniima e kawgel 59ɓel Dental winnderewal jaŋde e kuñagol Quraana juɓɓinanoongel to leydi Malesi e lewru mee 2017. Ine tawtoranoo kawgel ngel capanɗe yimɓe woɗɓe ummoriiɓe e leyɗe juulɓe goɗɗe. Rawane ko kanko hawnoo e kawgel jaŋde Quraana e leydi Senegaal, ko jiidaa e tawtoregol makko kawgelaaji goɗɗi to Koddiwaar, Sudaan, Sawuud ɗi o hoonii heen huunde. Waɗi en wiyde Senegaal nawii raay, ko sibu tataɓo oo kadi e ngelɗoo kawgel Malesi, ko suka debbo senegaalnaajo ine wiyee Ndey Jaara Ngom ummoriiɗo to Tuubaa, jahannooɗo Senegaal e kawgel Dubay 2016.
Bookara A. Bah


text:
Ñalnde dewo (alet) 19 lewru juko (ut) 2018, Kayra Arbi, joololel Tummbuktu nootoyii noddaango Geno to safrirde Liksammbuur (Luxemburg) e nder Bamako, ummoraade e rafi, caggal nde o wuuri duuɓi 59. E ndeeɗoo maayde, naalaŋkaagal Mali waasii, suniima kono kadi kala ganndunooɗo daande makko e darnde makko suniima sabu ena anndi ko jaalal mawngal yahi ɗoon.
Hol gonɗo Kayra Arbi ?
Kayra Arbi jibinaa ko ñalnde 21 siilto (settaambar) 1959 e nder Tummbuktu to Rewo Mali e leegal Abaraju. Ko ngoon wuro annduɓe mbiyata sahre haawniinde, sahre nde waliyaaɓe 333, sahre diine ceniiɗo, sahre gannde lugge, sahre jumaaji mawɗi : Jinngeraybeer e Saŋkoore.
Baaba makko ko tuwaareg haalata, ko tamashek, yumma makko haalata ko ɗemngal Sonraay walla Koyro-boro.
Kayra Arbi wonaa gawlo kono fuɗɗodiima e naalaŋkaagal gila e 1970. Oon sahaa, o yahratnoo ko e duuɓi mum 11. O ƴetti naalaŋkaagal ko e nder wuro Tummbuktu. Baaba makko wonaano jiɗɗo o yahra oon fannu, resni mo, omo yahra e duuɓi 16 mbele omo woppa naalaŋkaagal. Geno ñaawaani, gorko oo ronkani mo, ɓe ceeri. E hitaande 1980, o naattoyi e diɗɗal naalaŋkooɓe Gawo, Badema Ngenndi (Badema National). Innde makko yalti, o teskaa, o teskoraa welde daande haa nanndi e yoololdu, loowdi e waawde lelngo jimol haa o innitiraa Joololel Rewo Mali. Omo yima e arab, bammbara, tamashek, sonraay e farayse. E hitaande 2006, laamu Mali toɗɗii mo harbiyanke dowrowo e coɗol Ngenndi Mali (Chevalier de l’ordre national du Mali) sabu teskaade ko kanko woni sala (pont) hakkunde pine leydi ndii. E hitaande 2010, o waɗi lappol mawngol to bannge naalaŋkaagal ngam anndinde aduna oo golle makko. O yirliima e Orop, Amerik, Asii e Afrik mo ɓaleeɓe e woɗeeɓe. E hitaande 2012, konu seɓɓitiiɓe Rewo Mali keɓaani mo, tampini koreeji makko tampere saɗtunde, mbonni kaɓirɗe makko naalaŋkaagal, keɓi werlaa makko, njahdi heen. Geno faabii mo, o dogi o fayi, Bamako, o mooloyii toon. Ko kanko wiynoo: “Lislaam salaaki naalaŋkaagal sabu nde Nelaaɗo (jkm) ferani Madiina ko naalaŋkaagal jaɓɓii ɗum, bismii ɗum. Haɗde min naalaŋkaagal e haɗde min foofde ko gootum”.
Ɗum fof e wayde noon, haɗaani e lewru morso 2013, o jeyaa kadi e 25 naalaŋkooɓe suɓanooɓe e nder Mali no diidorinoo, ɓe golle mumen teskini e ndeen hitaande. Kayra seeraani e daraade mbele jam ena arta e Rewo Mali, gila to rajooji, teleeji, jeewte haa to ɗanle makko caggal leydi.
Ganndondiral men e Kayri Arbi ko e hitaande 2010 kono ko e binndol tan wonnoo. Jiyondiral men e makko noon waɗi ko e hitaande 2012 e nder wuro makko Tummbuktu, eɗen njahi hawritoyde e koolol jeereende, eɗen njahdi e Ndey Kummba Jah. O ardi, kanko Kayra Arbi, e huunde e diɗɗal makko haa to jippunde men, o salmini en, o bismii en e wuro ngoo.
Ñalnde koolol ngol gasi, ko hiirde makko, kanko Kayra Arbi, bili kewu nguu e yeeso jaagorɗe Mali tati, suɓaaɓe Rewo Mali no ndiidorinoo, gila e meeruuji haa e senateeruuji (Gawo, Tummbuktu e Kidaal) ko jiidaa e leyɗeele 60, ɗe yimɓe fof ngari nootitaade e dillere ndee. Ko ɗoon o noddi Ndey Kummba Jah, yo ar yimda e makko. Nde Ndey ŋabbi, tawoyi mo, o nanngi e junngo mum, o wiyi: « banndiraaɓe, ooɗoo mo nanngu-mi e junngo mum ko naalaŋke Pullo Muritaninaajo».
Gelongal Fuuta lollirɗo, Njaay Saydu Aamadu


text:
A JAƁƁAAMA,MATE WON MO NGANNDU-ƊAA TAWII KO O…
Njaggondiren mbaɗen senngo wooto ngam mahde aduna ɓurɗo moƴƴude oo !
Fadde e hande:
44 Leydi
340 Fedde
4219 Hattaneeji
45 Sengo
Aɗa woni ɗoo e nder sato mbaawkaaji e hattaneeji golle : Ina waɗi heen ɗi katojin-ɗaa, ina waɗi heen kadi ɗi njiɗataa feccu e yimɓe woɗɓe.
Ɓural e mbelemma woni ko he renndeede ko dañaa, kala no mbaaw-ɗaa siforaade ,so taw ko a tergal e fedde nde wonaa laamuyankoore ,walla duɗal,walla gollordu(entreprise) walla mooɓondiral pelle walla kadi so tawii ko a dilloowo e geɗe gaddooje waylo-waylo e renndo e daranaade jokkondiral enɗam ,anndu aɗa toɗɗaa ɗoo. Kala ko ,mbaaw-ɗaa wonde,so a debbo so a gorko,ma a taw ɗoo ko mbaaw-ɗaa naftoraade e ko jiɗ ɗaa kadi anndude.Walla kadi tawii won ko ngaddataa ngam wallitde e ɓeydude njeñtude humpitooji golle e hattaneeji ɗi hono maa en mballitnoo mbele haa ɗum wonana yimɓe fof nafoore.Ɗuum noon fawii ko e sarɗi,tawa aɗa dowtoo kuule amen to bannge neesu e to laabi nehdi gollorɗi.
Ɗum waɗanaa ko worɓe e rewɓe fof, ɗo ɓadi ma e haa to ɓuri woɗɗude e nder winndere ndee ,ngalɗoo tammborgal golle ene jokkondir ma e denndaangal joom ngoƴaaji e mbaawkaaji e hattaneeji golle - tawii ɗuum fof kadi aldaa e njoɓdi.
Ɗum waɗanaa ko worɓe e rewɓe fof, kadi ko ngam nawnude jokkondiral, ndeeɗo tufnde yuɓɓiniraa e tuugnaade e ɗeeɗoo 17 " payndaale wonande ɓamtaare duumiinde (PƁD) e happu 2030 : Ko ɗuum woni ɗerewol ɗowirgol golle ngol ngam gaddaade jam e kisal e dañal nanondiraangal hakkunde laamuuji jeyaaɗi e fedde dowlaaji dentuɗi e hitaande 2015. Nanondiral ngal ko ngoƴa mawɗo wonande laamuuji jeyaaɗi e fedde ndee fof. Kadi ɗuum ene foti wonde ngoƴa gooto e men kala .Fawaade kadi e keewal fannuuji mooɓaaɗi e tammborgal ɗi,ene gasa taw won heen e majji maa kawrit e fannu mo njahru-ɗaa o.Ene waawi tawa won ko njiɗ-ɗaa kadi wallitde e yettaade fayndaare heeriinde toɓɓaande nde .Ndiiɗoo ndaɗɗudi golle koko waylotoo e kala nde ɗuum jojji.Kadi endi hollita denndaangal hattaneeji golle baawɗi taweede e nokkuuji keewɗi,ceertuɗi : ɓadiiɗi walla goɗɗuɗi ,ɗuum fawii tan ko e soklaaji mooɗon. Ndaɗɗudi ndi ene waawi gaddanaade on :
- keɓgol golle tawa ko e dow yarlitaare
- keɓgol golle tawii joom mum ina yooɓee.
Ko waawi rendinta yimɓe koo tan,ko neesu moƴƴu e pellital ngal ina waawa newnude yettaade Payndaale Ɓamtaaɗe Duumiinde ɗee fof, hakkunde ɗoo e hitaande 2030.
Ngalɗoo tammborgal golle ko kuutorgal wonande kala oon mo ina dilla ngam haa nuulɗal ɓura jaalaade e winndere men ndee.
TESKINANNDE :Eɗen ɓura winndaade e tufnde ndee tan,ende ɓura heewde faayiida kadi ende ɓura waawde fooɗtude yimɓe woɗɓe. NJokkee wallude e duusde tuufnde nde,njanane ɗon ; kadi ndaɗɗudi golle ndii koko siynetee. kadi maa ɗuum newnade fartaŋŋeeji e jojjitande on soklaaji mon.


text:
Jeeri mawndi ko duɗal ngenndi
Ko ɗo hatanteeɓe ndenndi
Ina kaala ko yimɓe nganndi
Jeeri mawndi ko fooyre ganndal jokkoore enɗam haɓɓa ɓerɗe e dental.
Jeeri mawndi ko ƴiiwoonde ƴellitaare uurnde soori baade e caatal
Jeeri mawndi ko mawbaare mawnirde jinngere
Ɗo luure mbaraa fayndaare hiilnaa
Hinnde innde e hoɗannde koybinaa
Leñol ñiɓaa ñiiɓnaa e calɗi tabitɗi gila e baaba Aadama haa Ilo mawɗo woni Nuuhu daɗndiraaɗo nguurndam. Gila nagge alaa, yettoode alaa, uuro e jaalo ngalaa.
Gila pulaar wonnoo pul peƴte ngalaa
Ko ɗemngal woni ɓoggol Geno ngol hono mum alaa
Koɓɓowol ɓiɗɓe leñol ɗo ceerndoowo alaa
Waɗde banndi am pullo
Wiico innde ma, hinnde e yettoode ma
Naŋto e pulaar ɗemngal ma
Ɓamtu ngal toowaa
So ngal ñifii majjaa
Jubbol so lolliniima
So a ƴoƴɗo toppito ngujaa.
Ɓalewol ma danewol
Mbaydi kine ma e sukundu ma ma gollal mbaɗtaa fof ko pinal ngal paggiti-ɗaa
Arɗo, farba, jarno e jaltaaɓe, elimaan e jaagraf fof wonaa iwde leñol maa
Ko pentu-ɗaa innu-ɗaa wonataa ko woodnu maa.
Iwdi hecci Ilo e boɗwal e maama Maakama
Hecci Kah, Bah, Bari e Baal.
Iwdi ma ko gila mittere, ɓakkere, wiltere haa heɓi nehɗo Pul jibinɗo winndere.
Fin, daro woɗɗo majjere
Pulaagu wonaa mehre ko iwdi winndere.
Teddinen yoo tiiɗnu haɓɓere, ɗalen luure kam e ndaarde feƴtere
Njiɗen pulaagu ndardo-ɗen jinngere
Mbiyen, fof fof ko fulɓe ko aldaa feƴtere
Fuɗnaange, hiirnaange; rewo e worgo yiɗde yoo laato wootere
Pulaar pulaar
Ko aan woni faaro pullo fof
Mi soodtiriima ƴiiƴam am, ngalu am kam e semmbe fof
Pulaar pulaar ko aan woni faaro fulɓe fof.
Abuu Raasin Njom
A andi Jeeri Mawndi?
Jeeri mawndi ko duɗal ngenndi


text:
“Miijo moƴƴo ko aawdi ndi buntataa” ko Tomaa Sankara wiynoo noon. Nde o faayi kadi wonde fewjooɓe warngo makko keewii, sariima gila e wonɓe e nder leydi haa e caggal mayri, o liɓiino ngolɗoo konngol:” so on mbarii hannde Sankara ne maa noogaas jogiiɓe miijo makko ngoo peen”. Ko ndeen yiyannde lobbere anndi Iisa Abdullaay Jallo lollirɗo Tomaa Sankara Baabaaɓe yuɓɓinii balɗe ɗiɗi jaaroore Tomaa Sankara mawɗo, 15 e 16 lewru kawle 2016, duuɓi 29 caggal warngo makko.
Iisa Abdullaay Jallo lollirɗo Tomaa Sankara yuɓɓinii balɗe ɗiɗi pattamlame e nder wuro Baabaaɓe ngam wuurtinde ñaam-golluuje tokara mum Tomaa Sankara, duuɓi 29 caggal warngo mum. Ngam rokkude ñalɗi ɗii faayiida mumen haa timma, o gaaboyii ñalnde 15 e 16 lewru kawle 2016, yeewtiyankooɓe e haaliyankooɓe dowluɓe hakkunde Muritani e Senegaal wayɓe no Lih Mammadu Bookar mo Baabaaɓe, Kaaliidu Buubu Manngaan mo Rajo Pete, Gelongal Baro to Ndakaaru, Aysata Jaari Sal debbo Baabaaɓe Looti, Gelongal Fuuta ganndiraaɗo Njaay Saydu Aamadu, Baal Umaar Hammaat lollirɗo Umarel Baal e keele jabbaaji puɗɗiiɗe nantude inɗe mumen. Ñalawmaaji ɗiɗi ɗii ko jeewte mbaɗaa e ɗeeɗoo tiitooɗe:
1- Ngenndi e Leñol: Baal Umaar Hammaat, Kaaliidu Buubu Manngaan e Gelongal Fuuta ganndiraaɗo Njaay Saydu Aamadu
2- Cukaaku e ɓamtaare renndo: Lih Mammadu Bookar, Aysata Jaari Sal e Bookar Moktaar Jah.
To bannge jammaaji ɗii, njirwini ɗi ko jabbaaji garnooɗi, tawi ko ɓuri heen heewde ngummorii ko Nuwaasot.
Tesko-ɗen wonde addani Iisa Abdullaay Jallo innireede Tomaa Sankara ko yumma mum Kummba Joop. Ñalnde Tomaa Sankara waraa, ko ndeen woni nde Iisa feeñi e aduna e nder waktu oo gooto e nder wuro Baabaaɓe Looti. Addani mo kadi mawninde ñalɗi ɗii ko yeeɓde Tomaa Sankara e rewindaade golle mum, ɗe majjataa, maayataa. O yahrat ko koolol makko nayaɓol e nder Baabaaɓe. Hikka noon sukaaɓe wuro Baabaaɓe, e gardagol Bookar Moktaar Jah ndokkii ñalɗi ɗii mbaydi ɓeydundi ŋari golle baɗetenooɗe ɗee, so innirde ɗe Koolol Jam Tomaa Sankara(festival de la Paix Thomas Sankara).
Njaay Saydu Aamadu


text:
Home -- Fulfulde -- Perform a PLAY -- 168 (All is well with Terry 6)
168. Tanaa woo alaa ka moodi Teli 6
Hari Filiipu e Rugiyata no ɗaanii moýýa. Åe nanaano hitooji ɗin ka nder suudu. Åe andaano wonde ñawdoowo on no jooɗii fayda jemma on fow binnde danki Teli kin.
Iisaa, Ngaynaako Moýýo on, tambii Teli hari gooto andaali, gooto yi’aali, o addi mo ka suudu ka kammu.
Bimbi nden ñannde, fewndo ko Rugiyata andi wonde Teli maayii, o wulli wullaandu sattundu. Ko kamåe e Filiipu åuri hattaade on mo åe åuri yiɗude.
Ka qaburu, ngaynaako wi’eteeɗo on Robinger jangii taariika annabi Iisaa on, on ko Ngaynaako Moýýo on, himo towni hawa kan. Åay surrugol ngol lannii, Rugiyata no seppude hiåe yurmaa ka hakkunde leɗɗe. Hino sattani åe miijagol fii Teli fii ko tawi kon o wuuraa. O wulli beru ko o waawi kon fow ka ley leggal Satinwal.
Musee Taanu : "Rugiyata, ko honɗun wonɗaa e wullude?"
Musee Taanu jooɗii nde wootere binde makko. Baali wonɗi ɗin fow ka oorirde ko kanko jeyi ɗi. Rugiyata fillitanii mo ko feýýi kon fow.
Rugiyata : "Miɗo toraade soono wo. Kono wallitaaki lan. No woniri woo, Teli maayii."
Musee Taanu : "Hara hiɗa sikka annabi Iisaa faljii? Ko honɗun wi’oytaa si tawii gootil e baalil maa ɗin ari e nawnude fota, mi ýettii ngil ka oorirde åurde e moýýude nden ka tawata no åuri moýýande ngii?"
Rugiyata fuɗɗii non faamugol.
Musee Taanu : "Annabi Iisaa addi Teli e nokkuure åurde e labeede nden. Ko ɗun waɗi si a haanaa hattonjingol e wondugol e ninse."
Rugiyata : "Kono åe surri mo ka leydi. Ko honno o wondirta e Ngaynaako Moýýo on?"
Musee Taanu ýettii leggal satinwal ngal.
Musee Taanu : "Ndaaru Rugiyata! Ndaarii koåolal tufayngal ngal ka leggal satinwal ɗun hinaa hay huunde. Kono ko ngurndan ɗan woni ka foýýe, ko ɗon leggal kesal ngal iwata. Hiɗa waawi eååindirde åandu Teli ndun e koåolal ngal. Himo ka nder leydi, o handaa e mayru hannde kadi. Kono foýýere nder ndeere nden, ko ngurndan makko ɗan tigi wondude e annabi Iisaa. Himo jogii åandu heyru ndu andataa muuseendi. Miijitii fii ɗun yo Rugiyata."
Ka nder suudu, hari Filiipu no wattande yili fii ko tawi kon Rugiyata niååitaa hannde kadi.
Filiipu : "Rugiyata, mi weltanike ma fii ko yewtuɗaa lan kon fii Ngaynaako Moýýo on fii no mi waawira andugol mo. Teli no wondi e makko jooni. En yahoyay ka makko enen kadi ñannde goo."
Rugiyata : "Janngo, mi sifanto fayåe åen ka duɗal fii Ngaynaako Moýýo on fii no åe waawira andugol mo, kamåe kadi."
Ko hombo waawataa yewtude fii annabi Iisaa, on Ngaynaako Moýýo?
Yewtooåe : Fillitotooɗo, musee Taanu, Rugiyata, Filiipu
© Copyright : CEF Allemagne


text:
Home -- Fulfulde -- Perform a PLAY -- 053 (Envy has terrible consequences 1)
53. Himme no jogii battane bonɗe 1
Hara hiɗa mari baaba-gootooåe woråe e rewåe? Hara hiɗa weldi e maååe, maa hiɗa yeddondira e maååe, maa hiɗon yeɗindira hakkundeeji mon? Ko non woniri, hiɗon haani etaade no weldiron hakkunde mon.
Ka nder åeynguure Yuusufu non, hari kamåe åe alaa etaade no åe waɗira ɗun tigi. Taariika maååe on no ka nder Kitaabul Muggadasi. Annditee, hari ben-gootooåe sappoo e ɗiɗo no e nden åeynguure. Piiji waɗeteeɗi buy no woodi!
Ben-gootoojo 1 : "Mi ronkii ɗun. Yuusufu åuraa yiɗeede."
Ben-gootoojo 2 : "Bunnginaaɗo on no waawi waɗude kala ko o faalaa."
Ben-gootoojo 1 : "Meɗen gollude golle sattuɗe, Ben amen no okkorde mo kala ko o faalaa."
Ben-gootoojo 2 : "Ndaarii oo bunnginaaɗo! Hara on yi’ii dolokke keso mo o okkaa on?"
Ben-gootoojo 1 : "Ben men no yiɗi mo fota åuri en. Ɗun hinaa ko moýýi!"
Hari ben-gootooåe Yuusufu åen no nawli mo. Hara a heåii miijooji maa a yewtii yewtereeji sugu maååe? Nawliigu wongu ngun ka nder åerɗe men no mari battane kaanuɗe. Hino nanndita e huɗo bongo fuɗɗinayngo ko boni tun : nawliigu, ngayngu e yeddodire.
Miɗo miijii wonde ko åuri e moýýude ko yewtugol kisan fii annabi Iisaa fii nden toååere, toroo mo yo o ittanan himme wonɗe ɗen ka nder åernde an.
Ben-gootooåe Yuusufu åen waɗaali ko åuri e moýýude kon : toroɗen yaafuyee. Ko ɗun si nawliigu maååe ngun åurti ɗuuɗude. Hiåe huli Yuusufu, åe jogitorii mo wa si tawii o yi’etaake. Ɗun no sattanno Yuusufu fii ko åe jogitorii mo kon wa koɗo ka nder åeynguure makko, ko åuri ɗun, hiåe jalde mo. Kono o huuwiraali wano åe yawitorii mo non. Alla yeɗi mo doole fii no o ronditora ɗun fow. Alla yewti Yuusufu e nder koyɗol. Bimbi mun, o sifanii ben-gootooåe makko åen koyɗol makko ngol.
Yuusufu : "Mi hoyɗi koyɗol, Tawi hiɗen e nder ngesa, hiɗen haɓɓa ba'e. Tun, waare an nden immii, darii, ba'e mon ɗen hunditi waare an nden, ɗe sujjani nde."
Ben-gootoojo 1 : "Ko honɗun woni ɗun? Hara a laamoto men?"
Yuusufu : "Åawtu ɗun kadi, mi hoyɗi koyɗol tawi Naange ngen e lewru ndun wondude e koode sappoo e go'o, no sujjanimmi."
Ben-gootoojo 2 : "Waɗu doy, an oo hoyɗoowo. Hiɗa hoolii hoore maa haa feýýiti keerol."
Hino åurnoo moýýude hara Yuusufu yewtaali åe ko Alla daalani mo kon ka nder koyɗi ɗi o hoyɗi. Åawto ɗun, ben-gootooåe makko åen åurti mo añude. Åe suåii wurin sortugol mo wonkii kin. Hara hiɗa waawi yiide ko haa honto battane nawliigu hewtata?
Ben makko kanko Yuusufu, feli mo, kono åe waawaano yejjitude koyɗi ɗi o sifanii åe ɗin.
E ko honɗun ɗun firi?
En åurtay humpitaade yeeso fii ɗun.
Yewtooåe : Fillitotooɗo, Yuusufu, musiååe åen ɗiɗo
© Copyright : CEF Allemagne


text:
Nde tawnoo tonngoode 68 jaaynirgol men FƁ hawri ko e lewru Koorka, eɗen njogii weltaare duwanaade juulɓe kala koorka moƴƴo e fenñinde ɗo winndannde “Koorka e nder diine Lislaam” e Fuli winndannde nde ko Goomu Pinal “Fedde Lislaamiyankoore ngam Daawaa e Ɓamtugol duɗe e nder Muritani”.
Hol ko woni koorka ?
E nder diine lislaam, koorka firti ko waasde ñaamde e yarde, e jotondireede ngena e kala gollal bonnowal koorka, tuggi fajiri haa futuro. Koorka farlaama e leñol juulɓe, hono no farliranoo e leƴƴi gadinooɗi, e hitaande ɗimmere Fergo ( hitaande 624 caggal Iisaa). Alla wiyi : “ Eehey mon goongɗinɓe ! Koorka farlaama e mon, hono no farliranoo e leƴƴi gadinooɗi (leñol Muusaa, e Iisaa, ekon.) mbele oɗon ndeentoo !” SIMOORE 2, AAYE 183.
Ɓural koorka e nafooje mum to bannge fittaandu e renndo e cellal: ko adii fof, Koorka ina rokka en yurmeende, etee kadi ina ɗaɗnda e jeeyngol. Hono no Nelaaɗo (Sallallaahu Aleyhi wo sallam (S.A.S.) wiyi : “Koorka ko heedo hakkunde neɗɗo e jeyngol.” ; “Kala koorɗo ñalawma gooto sabu Alla, maa Alla woɗɗitin ɗum jayngol fotde ko ina yahranee duuɓi capanɗe jeeɗiɗi (70).”
Koorka ina janngina neɗɗo muñal, ina moƴƴina njoorto mum, ina naatna e mum nehtaare, e waawde nehde hoore mum (hono fittaandu mum). Koorka ina wallita neɗɗo e nafondiral, ina ƴellita njurum mum (fayde e miskineeɓe). Koorka ina itta kaarammburaagal e haasidaagal, sabu ene wallita en e ustude ñaamde men, e waawde rokkude, e sakkaade. Koorka ina itta tuundeele e ɓanndu, ina hoybina tekteki e kuuse. Koorka ina waawi woppinde simmotooɓe simme. Nelaaɗo (S.A.S.) wiyi : “Kooree, ndañon cellal!”
Mbaydiiji koorkaaji
1.Koorka mbaɗɗiika : Ramadaan
a). Baɗɗagol koorka:
Ɓuraana e sunna laawɗinii baɗɗagol koorka. Alla wiyi : “kala e mon jiyɗo lewru, yo o hoor lewru koorka ndu fof.” SIMOORE 2, AAYE 185. Nelaaɗo (S.A.S.) wiyi : “ jookli lislaam ko joy (5), jookdu tataɓuru ndu ko koorka lewru Ramadaan.” Koorka lewru Ramadaan ndu ko dewal Alla keewngal faayiida, sabu Nelaaɗo (S.A.S.) wiyi : “ kala mo hoori lewru Ramadaan ina goongɗini Alla, ina joortii njoɓdi Alla, ma yaaafe bakkatuuji mum bonɗi.” Waasde hoorde e dow amdu (hono belaaɗe) ko gollal ɓurngal bonde, hay sinno ko ñalawma gooto tan e nder lewru Ramadaan ndu. Sabu ko ɗum bakkaat mo yaafetaake. Juulɗo fof ina foti anndude no rewrata Alla.
b) Hol potɗo hoorde ?
Koorka ina waɗɗii e kala juulɗo kellifaaɗo, jogiiɗo hakkilantaagal timmungal. Ɓeeɗoo arooɓe noon potaani hoorde : nayeejo nattuɗo jogaade kattanɗe hoorde ; ñawɗo : so tawii koorka ka ina ɓeyda ñawu ngu ; debbo reedu, cowiiɗo, e koriiɗo, e muyninoowo : ngam reende cellal yumma o kam e ɓiɗɗo o ; debbo ellinɗo (duŋiiɗo funnaange, maa piiliiɗo) walla gonduɗo e ƴiiƴam ɓesngu ; ɗanniiɗo : lislaam ina newnani mo yo o taƴ koorka makko. Kono noon ɓeeɗoo ina poti yoɓde balɗe potɗe e ɗe ɓe kooraano ɗe. Alla wiyi : “Kala e mon mo sellaani, walla gonɗo e ɗanngal, yo o hoor caggal ɗum balɗe potɗe eɗe o hooraano ɗe.” SIMOORE 2, AAYE 185.
c). Doosɗe ndaɗɗudi koorka
Doosɗe ndaɗɗudi koorka ko ɗeeɗo garooje : anniya : juulɗo fiɓat anniya hoorde, ngam ɗooftaade Alla. So tawii koorka ka ko farilla, anniya mum ƴettetee ko ko adii fajiri. Kono, so tawii koorka ka ko gattal (sunna), anniya o ina waawi ƴettoyeede caggal fajiri, walla nii caggal nde naange fuɗi, e dow sarɗi noon : tawa noon neɗɗo o ñaamaani, yaraani ; waasde ñaamde e yarde e jotondireede ngena, gila puɗal haa mutal naange.
d ). Geɗe bonnooje koorka
Bonnata koorka ko : waasde anniyaade nde hoorata nde ; anniyaade taƴde koorka mum e yolnde he, hay so neɗɗo ñaamaani yaraani ; naatgol e nder kuuse ñaamde, ko nde waawi wonde fof, maa walla njaram, taawa ko hunuko rewri, walla hinere, walla nofru, tawa ko e teyaaɗe ; jotondireede ngena
Tesko no moƴƴi : so tawii neɗɗo yejjitii ñaamii, maa walla yarii, ɗum bonnataa koorka makko. Sabu ɗum Nelaaɗo (S.A.S.) wiyi : “oon mo yejjiti ñaami, walla yari, tawi tinaani, yo jokku koorka mum, sabu ko Alla ñaamni mo, yarni mo. Kono noon so tawii neɗɗo aamdiniima, waɗii geɗal bonnowal koorka, o foti ko waɗde “kaffaara” (“iddiyya”) ciforiiɗo rimɗinde jiyaaɗo, maa walla hoorde lebbi ɗiɗi deggondirɗi, walla ñaamninde miskineeɓe capanɗe jeegom (60), wonande kala ñalawma bonnaaɗo. Wonande koorka sunna (gattal) noon , “kaffaara” alaa.”
ɗ). Geɗe jiɗaade e koorka ko : neeɓnude (leelnude) kejjaari (mbaynaari ) ; ñaamde wattannde jamma ; yaawde taƴde, caggal nde naange muti ; naaflude (“laylude”).
Nelaaɗo (S.A.S.) wiyi : “Leñol am seerataa e jam, ɗoon ɗo engol yaaccina kumtaari, e ɗoon ɗo engol neeɓna kejjaari”. Taƴiree koorka mon tamaroore wootere, maa tamarooje tati, walla tamarooje joy. So tawii on ndañaani tamarooje, taƴiree ndiyam. Duwaawu duweteeɗo caggal taƴgol ngol ko : “ɗahaba aɗɗamawu wabtallatil uruuqu wa sabatal ajuru inshaa Allaahu.” ; huutoraade coccorgal e koorka ; hebbinde golle dewal Alla : hono jaŋde ɓuraana, njuuluuji jamma, ekon ; rokkude asakal muddo hoore ; waɗde ihtikaat (ɗuufnaade e nder jamaa) ; waɗde umra, wonande joganiiɓe ɗum kattanɗe ; waalde juulde (wuurtinde) jamma leylatul Qadiri, e jikrude (hono innude Alla),e duwaade.
e.) Geɗe ɗe potaani waɗeede e koorka ko : haala ka alaa faayiida ; waɗde geɗe kaɗaaɗe (ko wayi no fenaande, e ñohre, e pijirlooji kaantoriɗɗi, ekon) ; waɗde ko bonnata Ramadaan (looƴtaade tuuta e amdinaaaare, e gufƴagol pakitngol.
2. Koorka e gattal : ko wonaa e Ramadaan
Kaan koorka ina yamiraa, kono wonaa e farilla. Hoorde woon e ñalawmaaji e nder hitaande, hono : balɗe jeegom (6) e nder lewru humtoraandu (“shawaal”) ; ñalawma Arfa : ñande 9 lewru Taaske ; ñalawma 10 lewru Haaraan ; balɗe sappo e joy (15) gadane e lewru Yaawa (“shaabaan”) ; balɗe lewlawal : hono ñalnde 13, e 14, e 15, e nder kala lewru dariindu, ñalnde alkamiisa, e ñalnde altine yontere kala ; balɗe ɗiɗi fof hoorde heen ñalawma gooto.
3. Ñalɗi kaɗaaɗi hooreede :
Ina haɗaa hooreede : ñalawma Arfa, wonande gonɗo e Hijjoore ; ñalnde Juulde Koorka ; ñalnde Juulde Taaske, e balɗe tati (3) caggal taaske ; ñalnde aljumaa tan (alaa e sago ñalngu ngu lommboo) ; ñalnde aset tan (alaa e sago ñalngu ngu lommboo) ; balɗe sappo e joy battane e lewru yaawa, so wonaa joɓoowo ; ñalawma luural (ñalnde capanɗe tati (30) lewru yaawa); hoorde hitaande no woorunoo tawa taƴaani.


text:
(中华人民共和国) walla Siin e raɓɓiɗinaade heedi ko to Asii fuɗnaange. Fotde miliyaar e temedde tati miliyoŋ aadee ina nguuri e mayri, woni joyaɓal winndere nde : leydi ɓurndi heewde yimɓe e winndere nde. Wertallo mayri ko 9 641 144 km2, ɗum woni to bannge njaajeendi, kayri woni tataɓiri e winndere nde, caggal Riisi e Kanadaa.
Ndenndaandi Ɓesngu Siin sosaa ko ñalnde 1 oktoobar 1949, caggal nde parti kominist Siin fooli fedde wiyeteende Kuyomintang e woolde juutnde no feewi. Kono pinal (Siwilisaasiyoŋ) Siin ɓuri pine winndere ndee kala ɓooyde, sibu e ngal woodi ko ina ɓura jooni duuɓi 5 000. Siin, ko ndenndaandi Sosiyaalisma. Woni e mayri, ardii ndi, ko parti gooto. Leydi ndi ina waɗi tunle noogaas e ɗiɗi, diiwanuuji joy bellitaaɗi, kominaaji nay e diiwanuuji ɗiɗi ɗi njuɓɓudi keeriindi, hono Hongkong e Makao. Siin ina jeyaa e terɗe joy duumiiɗe to Goomu Kisal Fedde Ngenndiije. To bannge faggudu kayri woni ɗiɗmiri e winndere he. Hooreejo mayri wiyetee ko Hu Jintao.